pli: cīvaraṁ pānabhojanaṁ;


nikaya: an

layer: root

title_pli: Aṅguttara Nikāya 4.27 3. Uruvelavagga

pli: Vighāto hoti cittassa,


pli: disā nappaṭihaññati.


pli: Ye cassa dhammā akkhātā,


pli: sāmaññassānulomikā;


pli: Adhiggahitā tuṭṭhassa,


pli: appamattassa sikkhato”ti.


pli: Sattamaṁ.


title_pli: Aṅguttara Nikāya 4.270 27. Kammapathavagga

pli: Aṅguttara Nikāya 4.270


pli: 27. Kammapathavagga


pli: Samphappalāpasutta


pli: …pe… Attanā ca samphappalāpī hoti, parañca samphappalāpe samādapeti, samphappalāpe ca samanuñño hoti, samphappalāpassa ca vaṇṇaṁ bhāsati—imehi …pe….


pli: Attanā ca samphappalāpā paṭivirato hoti, parañca samphappalāpā veramaṇiyā samādapeti, samphappalāpā veramaṇiyā ca samanuñño hoti, samphappalāpā veramaṇiyā ca vaṇṇaṁ bhāsati—imehi kho, bhikkhave …pe….


title_pli: Aṅguttara Nikāya 4.271 27. Kammapathavagga

pli: Aṅguttara Nikāya 4.271


pli: Abhijjhālusutta


pli: …pe… Attanā ca abhijjhālu hoti, parañca abhijjhāya samādapeti, abhijjhāya ca samanuñño hoti, abhijjhāya ca vaṇṇaṁ bhāsati …pe….


pli: Attanā ca anabhijjhālu hoti, parañca anabhijjhāya samādapeti, anabhijjhāya ca samanuñño hoti, anabhijjhāya ca vaṇṇaṁ bhāsati—imehi kho …pe….


pli: Aṭṭhamaṁ.


title_pli: Aṅguttara Nikāya 4.272 27. Kammapathavagga

pli: Aṅguttara Nikāya 4.272


pli: Byāpannacittasutta


pli: …pe… Attanā ca byāpannacitto hoti, parañca byāpāde samādapeti, byāpāde ca samanuñño hoti, byāpādassa ca vaṇṇaṁ bhāsati—imehi …pe….


pli: Attanā ca abyāpannacitto hoti, parañca abyāpāde samādapeti, abyāpāde ca samanuñño hoti, abyāpādassa ca vaṇṇaṁ bhāsati—imehi …pe….


pli: Navamaṁ.


title_pli: Aṅguttara Nikāya 4.273 27. Kammapathavagga

pli: Aṅguttara Nikāya 4.273


pli: Micchādiṭṭhisutta


pli: …pe… Attanā ca micchādiṭṭhiko hoti, parañca micchādiṭṭhiyā samādapeti, micchādiṭṭhiyā ca samanuñño hoti, micchādiṭṭhiyā ca vaṇṇaṁ bhāsati—imehi …pe….


pli: Attanā ca sammādiṭṭhiko hoti, parañca sammādiṭṭhiyā samādapeti, sammādiṭṭhiyā ca samanuñño hoti, sammādiṭṭhiyā ca vaṇṇaṁ bhāsati—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ saggeti.


pli: Dasamaṁ.


pli: Kammapathavaggo sattamo.


title_pli: Aṅguttara Nikāya 4.274 28. Rāgapeyyāla

pli: Aṅguttara Nikāya 4.274


pli: 28. Rāgapeyyāla


pli: Satipaṭṭhānasutta


pli: “Rāgassa, bhikkhave, abhiññāya cattāro dhammā bhāvetabbā.


pli: Katame cattāro?


pli: Idha, bhikkhave, bhikkhu kāye kāyānupassī viharati ātāpī sampajāno satimā vineyya loke abhijjhādomanassaṁ;


pli: vedanāsu …pe… citte …pe… dhammesu dhammānupassī viharati ātāpī sampajāno satimā vineyya loke abhijjhādomanassaṁ.


pli: Rāgassa, bhikkhave, abhiññāya ime cattāro dhammā bhāvetabbā”ti.


pli: Paṭhamaṁ.


title_pli: Aṅguttara Nikāya 4.275 28. Rāgapeyyāla

pli: Aṅguttara Nikāya 4.275


pli: Sammappadhānasutta


pli: Idha, bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti vāyamati vīriyaṁ ārabhati cittaṁ paggaṇhāti padahati;


pli: uppannānaṁ pāpakānaṁ akusalānaṁ dhammānaṁ pahānāya …pe… anuppannānaṁ kusalānaṁ dhammānaṁ uppādāya …pe… uppannānaṁ kusalānaṁ dhammānaṁ ṭhitiyā asammosāya bhiyyobhāvāya vepullāya bhāvanāya pāripūriyā chandaṁ janeti vāyamati vīriyaṁ ārabhati cittaṁ paggaṇhāti padahati.


pli: Dutiyaṁ.


title_pli: Aṅguttara Nikāya 4.276 28. Rāgapeyyāla

pli: Aṅguttara Nikāya 4.276


pli: Iddhipādasutta


pli: Idha, bhikkhave, bhikkhu chandasamādhipadhānasaṅkhārasamannāgataṁ iddhipādaṁ bhāveti;


pli: vīriyasamādhi …pe…


pli: cittasamādhi …pe…


pli: Tatiyaṁ.


title_pli: Aṅguttara Nikāya 4.277–303 28. Rāgapeyyāla

pli: Aṅguttara Nikāya 4.277–303


pli: 28. Rāgapeyyāla


pli: Pariññādisutta


pli: “Rāgassa, bhikkhave, pariññāya …pe… parikkhayāya … pahānāya … khayāya … vayāya … virāgāya … nirodhāya … cāgāya … paṭinissaggāya cattāro dhammā bhāvetabbā …pe….


pli: Tiṁsatimaṁ.


title_pli: Aṅguttara Nikāya 4.28 3. Uruvelavagga

pli: Aṅguttara Nikāya 4.28


pli: 3. Uruvelavagga


pli: Ariyavaṁsasutta


pli: “Cattārome, bhikkhave, ariyavaṁsā aggaññā rattaññā vaṁsaññā porāṇā asaṅkiṇṇā asaṅkiṇṇapubbā, na saṅkīyanti na saṅkīyissanti, appaṭikuṭṭhā samaṇehi brāhmaṇehi viññūhi.


pli: Katame cattāro?


pli: Idha, bhikkhave, bhikkhu santuṭṭho hoti itarītarena cīvarena, itarītaracīvarasantuṭṭhiyā ca vaṇṇavādī, na ca cīvarahetu anesanaṁ appatirūpaṁ āpajjati, aladdhā ca cīvaraṁ na paritassati, laddhā ca cīvaraṁ agadhito amucchito anajjhosanno ādīnavadassāvī nissaraṇapañño paribhuñjati;


pli: tāya ca pana itarītaracīvarasantuṭṭhiyā nevattānukkaṁseti, no paraṁ vambheti.


pli: Yo hi tattha dakkho analaso sampajāno patissato, ayaṁ vuccati, bhikkhave, bhikkhu porāṇe aggaññe ariyavaṁse ṭhito.


pli: Puna caparaṁ, bhikkhave, bhikkhu santuṭṭho hoti itarītarena piṇḍapātena, itarītarapiṇḍapātasantuṭṭhiyā ca vaṇṇavādī, na ca piṇḍapātahetu anesanaṁ appatirūpaṁ āpajjati, aladdhā ca piṇḍapātaṁ na paritassati, laddhā ca piṇḍapātaṁ agadhito amucchito anajjhosanno ādīnavadassāvī nissaraṇapañño paribhuñjati;


pli: tāya ca pana itarītarapiṇḍapātasantuṭṭhiyā nevattānukkaṁseti, no paraṁ vambheti.


pli: Puna caparaṁ, bhikkhave, bhikkhu santuṭṭho hoti itarītarena senāsanena, itarītarasenāsanasantuṭṭhiyā ca vaṇṇavādī, na ca senāsanahetu anesanaṁ appatirūpaṁ āpajjati, aladdhā ca senāsanaṁ na paritassati, laddhā ca senāsanaṁ agadhito amucchito anajjhosanno ādīnavadassāvī nissaraṇapañño paribhuñjati;


pli: tāya ca pana itarītarasenāsanasantuṭṭhiyā nevattānukkaṁseti, no paraṁ vambheti.


pli: Puna caparaṁ, bhikkhave, bhikkhu bhāvanārāmo hoti bhāvanārato, pahānārāmo hoti pahānarato;


pli: tāya ca pana bhāvanārāmatāya bhāvanāratiyā pahānārāmatāya pahānaratiyā nevattānukkaṁseti, no paraṁ vambheti.


pli: Ime kho, bhikkhave, cattāro ariyavaṁsā aggaññā rattaññā vaṁsaññā porāṇā asaṅkiṇṇā asaṅkiṇṇapubbā, na saṅkīyanti na saṅkīyissanti, appaṭikuṭṭhā samaṇehi brāhmaṇehi viññūhi.


pli: Imehi ca pana, bhikkhave, catūhi ariyavaṁsehi samannāgato bhikkhu puratthimāya cepi disāya viharati sveva aratiṁ sahati, na taṁ arati sahati;


pli: pacchimāya cepi disāya viharati sveva aratiṁ sahati, na taṁ arati sahati;


pli: uttarāya cepi disāya viharati sveva aratiṁ sahati, na taṁ arati sahati;


pli: dakkhiṇāya cepi disāya viharati sveva aratiṁ sahati, na taṁ arati sahati.


pli: Taṁ kissa hetu?


pli: Aratiratisaho hi, bhikkhave, dhīroti.


pli: Nārati sahati dhīraṁ,


pli: nārati dhīraṁ sahati;


pli: Dhīrova aratiṁ sahati,


pli: dhīro hi aratissaho.


pli: Sabbakammavihāyīnaṁ,


pli: panuṇṇaṁ ko nivāraye;


pli: Nekkhaṁ jambonadasseva,


pli: ko taṁ ninditumarahati;


pli: Devāpi naṁ pasaṁsanti,


pli: brahmunāpi pasaṁsito”ti.


pli: Aṭṭhamaṁ.


title_pli: Aṅguttara Nikāya 4.29 3. Uruvelavagga

pli: Aṅguttara Nikāya 4.29


pli: 3. Uruvelavagga


pli: Dhammapadasutta


pli: “Cattārimāni, bhikkhave, dhammapadāni aggaññāni rattaññāni vaṁsaññāni porāṇāni asaṅkiṇṇāni asaṅkiṇṇapubbāni, na saṅkīyanti na saṅkīyissanti, appaṭikuṭṭhāni samaṇehi brāhmaṇehi viññūhi.


pli: Katamāni cattāri?


pli: Anabhijjhā, bhikkhave, dhammapadaṁ aggaññaṁ rattaññaṁ vaṁsaññaṁ porāṇaṁ asaṅkiṇṇaṁ asaṅkiṇṇapubbaṁ, na saṅkīyati na saṅkīyissati, appaṭikuṭṭhaṁ samaṇehi brāhmaṇehi viññūhi.


pli: Abyāpādo, bhikkhave, dhammapadaṁ aggaññaṁ rattaññaṁ vaṁsaññaṁ porāṇaṁ asaṅkiṇṇaṁ asaṅkiṇṇapubbaṁ, na saṅkīyati na saṅkīyissati, appaṭikuṭṭhaṁ samaṇehi brāhmaṇehi viññūhi.


pli: Sammāsati, bhikkhave, dhammapadaṁ aggaññaṁ rattaññaṁ vaṁsaññaṁ porāṇaṁ asaṅkiṇṇaṁ asaṅkiṇṇapubbaṁ, na saṅkīyati na saṅkīyissati, appaṭikuṭṭhaṁ samaṇehi brāhmaṇehi viññūhi.


pli: Sammāsamādhi, bhikkhave, dhammapadaṁ aggaññaṁ rattaññaṁ vaṁsaññaṁ porāṇaṁ asaṅkiṇṇaṁ asaṅkiṇṇapubbaṁ, na saṅkīyati na saṅkīyissati, appaṭikuṭṭhaṁ samaṇehi brāhmaṇehi viññūhi.


pli: Imāni kho, bhikkhave, cattāri dhammapadāni aggaññāni rattaññāni vaṁsaññāni porāṇāni asaṅkiṇṇāni asaṅkiṇṇapubbāni, na saṅkīyanti na saṅkīyissanti, appaṭikuṭṭhāni samaṇehi brāhmaṇehi viññūhīti.


pli: Anabhijjhālu vihareyya,


pli: abyāpannena cetasā;


pli: Sato ekaggacittassa,


pli: ajjhattaṁ susamāhito”ti.


pli: Navamaṁ.


title_pli: Aṅguttara Nikāya 4.3 1. Bhaṇḍagāmavagga

pli: Aṅguttara Nikāya 4.3


pli: 1. Bhaṇḍagāmavagga


pli: Paṭhamakhatasutta


pli: “Catūhi, bhikkhave, dhammehi samannāgato bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo ca viññūnaṁ, bahuñca apuññaṁ pasavati.


pli: Katamehi catūhi?


pli: Ananuvicca apariyogāhetvā avaṇṇārahassa vaṇṇaṁ bhāsati,


pli: ananuvicca apariyogāhetvā vaṇṇārahassa avaṇṇaṁ bhāsati,


pli: ananuvicca apariyogāhetvā appasādanīye ṭhāne pasādaṁ upadaṁseti,


pli: ananuvicca apariyogāhetvā pasādanīye ṭhāne appasādaṁ upadaṁseti—


pli: imehi kho, bhikkhave, catūhi dhammehi samannāgato bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo ca viññūnaṁ, bahuñca apuññaṁ pasavati.


pli: Catūhi, bhikkhave, dhammehi samannāgato paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo ca viññūnaṁ, bahuñca puññaṁ pasavati.


pli: Anuvicca pariyogāhetvā avaṇṇārahassa avaṇṇaṁ bhāsati,


pli: anuvicca pariyogāhetvā vaṇṇārahassa vaṇṇaṁ bhāsati,


pli: anuvicca pariyogāhetvā appasādanīye ṭhāne appasādaṁ upadaṁseti,


pli: anuvicca pariyogāhetvā pasādanīye ṭhāne pasādaṁ upadaṁseti—


pli: imehi kho, bhikkhave, catūhi dhammehi samannāgato paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo ca viññūnaṁ, bahuñca puññaṁ pasavatīti.


pli: Yo nindiyaṁ pasaṁsati,


pli: Taṁ vā nindati yo pasaṁsiyo;


pli: Vicināti mukhena so kaliṁ,


pli: Kalinā tena sukhaṁ na vindati.


pli: Appamatto ayaṁ kali,


pli: Yo akkhesu dhanaparājayo;


pli: Sabbassāpi sahāpi attanā,


pli: Ayameva mahantataro kali;


pli: Yo sugatesu manaṁ padosaye.


pli: Sataṁ sahassānaṁ nirabbudānaṁ,


pli: Chattiṁsatī pañca ca abbudāni;


pli: Yamariyagarahī nirayaṁ upeti,


pli: Vācaṁ manañca paṇidhāya pāpakan”ti.


pli: Tatiyaṁ.


title_pli: Aṅguttara Nikāya 4.30 3. Uruvelavagga

pli: Aṅguttara Nikāya 4.30


pli: 3. Uruvelavagga


pli: Paribbājakasutta


pli: Ekaṁ samayaṁ bhagavā rājagahe viharati gijjhakūṭe pabbate.


pli: Tena kho pana samayena sambahulā abhiññātā abhiññātā paribbājakā sippinikātīre paribbājakārāme paṭivasanti, seyyathidaṁ annabhāro varadharo sakuludāyī ca paribbājako aññe ca abhiññātā abhiññātā paribbājakā.


pli: Atha kho bhagavā sāyanhasamayaṁ paṭisallānā vuṭṭhito yena sippinikātīraṁ paribbājakārāmo tenupasaṅkami; upasaṅkamitvā paññatte āsane nisīdi. Nisajja kho bhagavā te paribbājake etadavoca:


pli: “Cattārimāni, paribbājakā, dhammapadāni aggaññāni rattaññāni vaṁsaññāni porāṇāni asaṅkiṇṇāni asaṅkiṇṇapubbāni, na saṅkīyanti na saṅkīyissanti, appaṭikuṭṭhāni samaṇehi brāhmaṇehi viññūhi.


pli: Katamāni cattāri?


pli: Anabhijjhā, paribbājakā, dhammapadaṁ aggaññaṁ rattaññaṁ vaṁsaññaṁ porāṇaṁ asaṅkiṇṇaṁ asaṅkiṇṇapubbaṁ, na saṅkīyati na saṅkīyissati, appaṭikuṭṭhaṁ samaṇehi brāhmaṇehi viññūhi.


pli: Abyāpādo, paribbājakā, dhammapadaṁ …pe… sammāsati, paribbājakā, dhammapadaṁ …pe… sammāsamādhi, paribbājakā, dhammapadaṁ aggaññaṁ rattaññaṁ vaṁsaññaṁ porāṇaṁ asaṅkiṇṇaṁ asaṅkiṇṇapubbaṁ, na saṅkīyati na saṅkīyissati, appaṭikuṭṭhaṁ samaṇehi brāhmaṇehi viññūhi.


pli: Imāni kho, paribbājakā, cattāri dhammapadāni aggaññāni rattaññāni vaṁsaññāni porāṇāni asaṅkiṇṇāni asaṅkiṇṇapubbāni, na saṅkīyanti na saṅkīyissanti, appaṭikuṭṭhāni samaṇehi brāhmaṇehi viññūhi.


pli: Yo kho, paribbājakā, evaṁ vadeyya:


pli: ‘ahametaṁ anabhijjhaṁ dhammapadaṁ paccakkhāya abhijjhāluṁ kāmesu tibbasārāgaṁ samaṇaṁ vā brāhmaṇaṁ vā paññāpessāmī’ti, tamahaṁ tattha evaṁ vadeyyaṁ:


pli: ‘etu vadatu byāharatu passāmissānubhāvan’ti.


pli: So vata, paribbājakā, anabhijjhaṁ dhammapadaṁ paccakkhāya abhijjhāluṁ kāmesu tibbasārāgaṁ samaṇaṁ vā brāhmaṇaṁ vā paññāpessatīti netaṁ ṭhānaṁ vijjati.


pli: ‘ahametaṁ abyāpādaṁ dhammapadaṁ paccakkhāya byāpannacittaṁ paduṭṭhamanasaṅkappaṁ samaṇaṁ vā brāhmaṇaṁ vā paññāpessāmī’ti, tamahaṁ tattha evaṁ vadeyyaṁ:


pli: So vata, paribbājakā, abyāpādaṁ dhammapadaṁ paccakkhāya byāpannacittaṁ paduṭṭhamanasaṅkappaṁ samaṇaṁ vā brāhmaṇaṁ vā paññāpessatīti netaṁ ṭhānaṁ vijjati.


pli: ‘ahametaṁ sammāsatiṁ dhammapadaṁ paccakkhāya muṭṭhassatiṁ asampajānaṁ samaṇaṁ vā brāhmaṇaṁ vā paññāpessāmī’ti, tamahaṁ tattha evaṁ vadeyyaṁ:


pli: So vata, paribbājakā, sammāsatiṁ dhammapadaṁ paccakkhāya muṭṭhassatiṁ asampajānaṁ samaṇaṁ vā brāhmaṇaṁ vā paññāpessatīti netaṁ ṭhānaṁ vijjati.


pli: ‘ahametaṁ sammāsamādhiṁ dhammapadaṁ paccakkhāya asamāhitaṁ vibbhantacittaṁ samaṇaṁ vā brāhmaṇaṁ vā paññāpessāmī’ti, tamahaṁ tattha evaṁ vadeyyaṁ:


pli: So vata, paribbājakā, sammāsamādhiṁ dhammapadaṁ paccakkhāya asamāhitaṁ vibbhantacittaṁ samaṇaṁ vā brāhmaṇaṁ vā paññāpessatīti netaṁ ṭhānaṁ vijjati.


pli: Yo kho, paribbājakā, imāni cattāri dhammapadāni garahitabbaṁ paṭikkositabbaṁ maññeyya, tassa diṭṭheva dhamme cattāro sahadhammikā vādānupātā gārayhā ṭhānā āgacchanti.


pli: Katame cattāro?


pli: Anabhijjhañce bhavaṁ dhammapadaṁ garahati paṭikkosati, ye ca hi abhijjhālū kāmesu tibbasārāgā samaṇabrāhmaṇā te bhoto pujjā te bhoto pāsaṁsā.


pli: Abyāpādañce bhavaṁ dhammapadaṁ garahati paṭikkosati, ye ca hi byāpannacittā paduṭṭhamanasaṅkappā samaṇabrāhmaṇā te bhoto pujjā te bhoto pāsaṁsā.


pli: Sammāsatiñce bhavaṁ dhammapadaṁ garahati paṭikkosati, ye ca hi muṭṭhassatī asampajānā samaṇabrāhmaṇā te bhoto pujjā te bhoto pāsaṁsā.


pli: Sammāsamādhiñce bhavaṁ dhammapadaṁ garahati paṭikkosati, ye ca hi asamāhitā vibbhantacittā samaṇabrāhmaṇā te bhoto pujjā te bhoto pāsaṁsā.


pli: Yo kho, paribbājakā, imāni cattāri dhammapadāni garahitabbaṁ paṭikkositabbaṁ maññeyya, tassa diṭṭheva dhamme ime cattāro sahadhammikā vādānupātā gārayhā ṭhānā āgacchanti.


pli: Yepi te, paribbājakā, ahesuṁ ukkalā vassabhaññā ahetukavādā akiriyavādā natthikavādā, tepi imāni cattāri dhammapadāni na garahitabbaṁ na paṭikkositabbaṁ amaññiṁsu.


pli: Taṁ kissa hetu?


pli: Nindābyārosanaupārambhabhayāti.


pli: Abyāpanno sadā sato,


pli: ajjhattaṁ susamāhito;


pli: Abhijjhāvinaye sikkhaṁ,


pli: appamattoti vuccatī”ti.


pli: Dasamaṁ.


pli: Uruvelavaggo tatiyo.


pli: Tassuddānaṁ


pli: Dve uruvelā loko kāḷako,


pli: Brahmacariyena pañcamaṁ;


pli: Kuhaṁ santuṭṭhi vaṁso ca,


pli: Dhammapadaṁ paribbājakena cāti.


title_pli: Aṅguttara Nikāya 4.304–783 28. Rāgapeyyāla

pli: Aṅguttara Nikāya 4.304–783


pli: 28. Rāgapeyyāla


pli: Dosaabhiññādisutta


pli: “Dosassa …pe… mohassa … kodhassa … upanāhassa … makkhassa … paḷāsassa … issāya … macchariyassa … māyāya … sāṭheyyassa … thambhassa … sārambhassa … mānassa … atimānassa … madassa … pamādassa abhiññāya … pariññāya … parikkhayāya … pahānāya … khayāya … vayāya … virāgāya … nirodhāya … cāgāya … paṭinissaggāya ime cattāro dhammā bhāvetabbā”ti.


pli: Dasuttarapañcasatimaṁ.


pli: Rāgapeyyālaṁ niṭṭhitaṁ.


pli: Pañcamo paṇṇāsako samatto.


pli: Catukkanipātapāḷi niṭṭhitā.


title_pli: Aṅguttara Nikāya 4.31 4. Cakkavagga

pli: Aṅguttara Nikāya 4.31


pli: 4. Cakkavagga


pli: Cakkasutta


pli: “Cattārimāni, bhikkhave, cakkāni, yehi samannāgatānaṁ devamanussānaṁ catucakkaṁ vattati, yehi samannāgatā devamanussā nacirasseva mahantattaṁ vepullattaṁ pāpuṇanti bhogesu.


pli: Katamāni cattāri?


pli: Patirūpadesavāso, sappurisāvassayo, attasammāpaṇidhi, pubbe ca katapuññatā—


pli: Imāni kho, bhikkhave, cattāri cakkāni, yehi samannāgatānaṁ devamanussānaṁ catucakkaṁ vattati, yehi samannāgatā devamanussā nacirasseva mahantattaṁ vepullattaṁ pāpuṇanti bhogesūti.


pli: Patirūpe vase dese,


pli: ariyamittakaro siyā;


pli: Sammāpaṇidhisampanno,


pli: pubbe puññakato naro;


pli: Dhaññaṁ dhanaṁ yaso kitti,


pli: sukhañcetaṁdhivattatī”ti.


pli: Paṭhamaṁ.


title_pli: Aṅguttara Nikāya 4.32 4. Cakkavagga

pli: Aṅguttara Nikāya 4.32


pli: Saṅgahasutta


pli: Dānaṁ, peyyavajjaṁ, atthacariyā, samānattatā—


pli: Imāni kho, bhikkhave, cattāri saṅgahavatthūnīti.


pli: Dānañca peyyavajjañca,


pli: atthacariyā ca yā idha;


pli: Samānattatā ca dhammesu,


pli: tattha tattha yathārahaṁ;


pli: Ete kho saṅgahā loke,


pli: rathassāṇīva yāyato.


pli: Ete ca saṅgahā nāssu,


pli: na mātā puttakāraṇā;


pli: Labhetha mānaṁ pūjaṁ vā,


pli: pitā vā puttakāraṇā.


pli: Yasmā ca saṅgahā ete,


pli: samavekkhanti paṇḍitā;


pli: Tasmā mahattaṁ papponti,


pli: pāsaṁsā ca bhavanti te”ti.


pli: Dutiyaṁ.


title_pli: Aṅguttara Nikāya 4.33 4. Cakkavagga

pli: Aṅguttara Nikāya 4.33


pli: 4. Cakkavagga


pli: Sīhasutta


pli: “Sīho, bhikkhave, migarājā sāyanhasamayaṁ āsayā nikkhamati.


pli: Āsayā nikkhamitvā vijambhati.


pli: Vijambhitvā samantā catuddisā anuviloketi.


pli: Samantā catuddisā anuviloketvā tikkhattuṁ sīhanādaṁ nadati.


pli: Tikkhattuṁ sīhanādaṁ naditvā gocarāya pakkamati.


pli: Ye kho pana te, bhikkhave, tiracchānagatā pāṇā sīhassa migarañño nadato saddaṁ suṇanti, te yebhuyyena bhayaṁ saṁvegaṁ santāsaṁ āpajjanti.


pli: Bilaṁ bilāsayā pavisanti, dakaṁ dakāsayā pavisanti, vanaṁ vanāsayā pavisanti, ākāsaṁ pakkhino bhajanti.


pli: Yepi te, bhikkhave, rañño nāgā gāmanigamarājadhānīsu daḷhehi varattehi bandhanehi baddhā, tepi tāni bandhanāni sañchinditvā sampadāletvā bhītā muttakarīsaṁ cajamānā yena vā tena vā palāyanti.


pli: Evaṁ mahiddhiko kho, bhikkhave, sīho migarājā tiracchānagatānaṁ pāṇānaṁ, evaṁ mahesakkho evaṁ mahānubhāvo.


pli: Evamevaṁ kho, bhikkhave, yadā tathāgato loke uppajjati arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā, so dhammaṁ deseti:


pli: ‘iti sakkāyo, iti sakkāyasamudayo, iti sakkāyanirodho, iti sakkāyanirodhagāminī paṭipadā’ti.


pli: Yepi te, bhikkhave, devā dīghāyukā vaṇṇavanto sukhabahulā uccesu vimānesu ciraṭṭhitikā, tepi tathāgatassa dhammadesanaṁ sutvā yebhuyyena bhayaṁ saṁvegaṁ santāsaṁ āpajjanti:


pli: ‘aniccā vata kira, bho, mayaṁ samānā niccamhāti amaññimha;


pli: addhuvā vata kira, bho, mayaṁ samānā dhuvamhāti amaññimha;


pli: asassatā vata kira, bho, mayaṁ samānā sassatamhāti amaññimha.


pli: Mayaṁ kira, bho, aniccā addhuvā asassatā sakkāyapariyāpannā’ti.


pli: Evaṁ mahiddhiko kho, bhikkhave, tathāgato sadevakassa lokassa, evaṁ mahesakkho evaṁ mahānubhāvoti.


pli: Yadā buddho abhiññāya,


pli: dhammacakkaṁ pavattayī;


pli: Sadevakassa lokassa,


pli: satthā appaṭipuggalo.


pli: Sakkāyañca nirodhañca,


pli: sakkāyassa ca sambhavaṁ;


pli: Ariyañcaṭṭhaṅgikaṁ maggaṁ,


pli: dukkhūpasamagāminaṁ.


pli: Yepi dīghāyukā devā,


pli: vaṇṇavanto yasassino;


pli: Bhītā santāsamāpāduṁ,


pli: sīhassevitare migā.


pli: Avītivattā sakkāyaṁ,


pli: aniccā kira bho mayaṁ;


pli: Sutvā arahato vākyaṁ,


pli: vippamuttassa tādino”ti.


pli: Tatiyaṁ.


title_pli: Aṅguttara Nikāya 4.34 4. Cakkavagga

pli: Aṅguttara Nikāya 4.34


pli: 4. Cakkavagga


pli: Aggappasādasutta


pli: “Cattārome, bhikkhave, aggappasādā.


pli: Katame cattāro?


pli: Yāvatā, bhikkhave, sattā apadā vā dvipadā vā catuppadā vā bahuppadā vā rūpino vā arūpino vā saññino vā asaññino vā nevasaññināsaññino vā, tathāgato tesaṁ aggamakkhāyati arahaṁ sammāsambuddho.


pli: Ye, bhikkhave, buddhe pasannā, agge te pasannā.


pli: Agge kho pana pasannānaṁ aggo vipāko hoti.


pli: Yāvatā, bhikkhave, dhammā saṅkhatā, ariyo aṭṭhaṅgiko maggo tesaṁ aggamakkhāyati.


pli: Ye, bhikkhave, ariye aṭṭhaṅgike magge pasannā, agge te pasannā.


pli: Yāvatā, bhikkhave, dhammā saṅkhatā vā asaṅkhatā vā, virāgo tesaṁ aggamakkhāyati, yadidaṁ madanimmadano pipāsavinayo ālayasamugghāto vaṭṭupacchedo taṇhākkhayo virāgo nirodho nibbānaṁ.


pli: Ye, bhikkhave, virāge dhamme pasannā, agge te pasannā.


pli: Yāvatā, bhikkhave, saṅghā vā gaṇā vā, tathāgatasāvakasaṅgho tesaṁ aggamakkhāyati, yadidaṁ cattāri purisayugāni aṭṭha purisapuggalā esa bhagavato sāvakasaṅgho āhuneyyo pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassa.


pli: Ye, bhikkhave, saṅghe pasannā, agge te pasannā.


pli: Ime kho, bhikkhave, cattāro aggappasādāti.


pli: Aggato ve pasannānaṁ,


pli: aggaṁ dhammaṁ vijānataṁ;


pli: Agge buddhe pasannānaṁ,


pli: dakkhiṇeyye anuttare.


pli: Agge dhamme pasannānaṁ,


pli: virāgūpasame sukhe;


pli: Agge saṅghe pasannānaṁ,


pli: puññakkhette anuttare.


pli: Aggasmiṁ dānaṁ dadataṁ,


pli: aggaṁ puññaṁ pavaḍḍhati;


pli: Aggaṁ āyu ca vaṇṇo ca,


pli: yaso kitti sukhaṁ balaṁ.


pli: Aggassa dātā medhāvī,


pli: aggadhammasamāhito;


pli: Devabhūto manusso vā,


pli: aggappatto pamodatī”ti.


pli: Catutthaṁ.


title_pli: Aṅguttara Nikāya 4.35 4. Cakkavagga

pli: Aṅguttara Nikāya 4.35


pli: 4. Cakkavagga


pli: Vassakārasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho vassakāro brāhmaṇo magadhamahāmatto yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho vassakāro brāhmaṇo magadhamahāmatto bhagavantaṁ etadavoca:


pli: “Catūhi kho mayaṁ, bho gotama, dhammehi samannāgataṁ mahāpaññaṁ mahāpurisaṁ paññāpema.


pli: Katamehi catūhi?


pli: Idha, bho gotama, bahussuto hoti tassa tasseva sutajātassa


pli: tassa tasseva kho pana bhāsitassa atthaṁ jānāti: ‘ayaṁ imassa bhāsitassa attho, ayaṁ imassa bhāsitassa attho’ti.


pli: Satimā kho pana hoti cirakatampi cirabhāsitampi saritā anussaritā


pli: yāni kho pana tāni gahaṭṭhakāni kiṅkaraṇīyāni, tattha dakkho hoti analaso, tatrupāyāya vīmaṁsāya samannāgato alaṁ kātuṁ alaṁ saṁvidhātuṁ.


pli: Imehi kho mayaṁ, bho gotama, catūhi dhammehi samannāgataṁ mahāpaññaṁ mahāpurisaṁ paññāpema.


pli: Sace me, bho gotama, anumoditabbaṁ anumodatu me bhavaṁ gotamo;


pli: sace pana me, bho gotama, paṭikkositabbaṁ paṭikkosatu me bhavaṁ gotamo”ti.


pli: “Neva kho tyāhaṁ, brāhmaṇa, anumodāmi na paṭikkosāmi.


pli: Catūhi kho ahaṁ, brāhmaṇa, dhammehi samannāgataṁ mahāpaññaṁ mahāpurisaṁ paññāpemi.


pli: Idha, brāhmaṇa, bahujanahitāya paṭipanno hoti bahujanasukhāya;


pli: bahu’ssa janatā ariye ñāye patiṭṭhāpitā, yadidaṁ kalyāṇadhammatā kusaladhammatā.


pli: So yaṁ vitakkaṁ ākaṅkhati vitakketuṁ taṁ vitakkaṁ vitakketi, yaṁ vitakkaṁ nākaṅkhati vitakketuṁ na taṁ vitakkaṁ vitakketi;


pli: yaṁ saṅkappaṁ ākaṅkhati saṅkappetuṁ taṁ saṅkappaṁ saṅkappeti, yaṁ saṅkappaṁ nākaṅkhati saṅkappetuṁ na taṁ saṅkappaṁ saṅkappeti.


pli: Iti cetovasippatto hoti vitakkapathe.


pli: Catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī.


pli: Āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Neva kho tyāhaṁ, brāhmaṇa, anumodāmi na pana paṭikkosāmi.


pli: Imehi kho ahaṁ, brāhmaṇa, catūhi dhammehi samannāgataṁ mahāpaññaṁ mahāpurisaṁ paññāpemī”ti.


pli: “Acchariyaṁ, bho gotama, abbhutaṁ, bho gotama.


pli: Yāva subhāsitañcidaṁ bhotā gotamena.


pli: Imehi ca mayaṁ, bho gotama, catūhi dhammehi samannāgataṁ bhavantaṁ gotamaṁ dhārema;


pli: bhavañhi gotamo bahujanahitāya paṭipanno bahujanasukhāya;


pli: bahu te janatā ariye ñāye patiṭṭhāpitā, yadidaṁ kalyāṇadhammatā kusaladhammatā.


pli: Bhavañhi gotamo yaṁ vitakkaṁ ākaṅkhati vitakketuṁ taṁ vitakkaṁ vitakketi, yaṁ vitakkaṁ nākaṅkhati vitakketuṁ na taṁ vitakkaṁ vitakketi, yaṁ saṅkappaṁ ākaṅkhati saṅkappetuṁ taṁ saṅkappaṁ saṅkappeti, yaṁ saṅkappaṁ nākaṅkhati saṅkappetuṁ na taṁ saṅkappaṁ saṅkappeti.


pli: Bhavañhi gotamo cetovasippatto vitakkapathe.


pli: Bhavañhi gotamo catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī akicchalābhī akasiralābhī.


pli: Bhavañhi gotamo āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharatī”ti.


pli: “Addhā kho tyāhaṁ, brāhmaṇa, āsajja upanīya vācā bhāsitā.


pli: Api ca tyāhaṁ byākarissāmi:


pli: ‘ahañhi, brāhmaṇa, bahujanahitāya paṭipanno bahujanasukhāya;


pli: bahu me janatā ariye ñāye patiṭṭhāpitā, yadidaṁ kalyāṇadhammatā kusaladhammatā.


pli: Ahañhi, brāhmaṇa, yaṁ vitakkaṁ ākaṅkhāmi vitakketuṁ taṁ vitakkaṁ vitakkemi, yaṁ vitakkaṁ nākaṅkhāmi vitakketuṁ na taṁ vitakkaṁ vitakkemi, yaṁ saṅkappaṁ ākaṅkhāmi saṅkappetuṁ taṁ saṅkappaṁ saṅkappemi, yaṁ saṅkappaṁ nākaṅkhāmi saṅkappetuṁ na taṁ saṅkappaṁ saṅkappemi.


pli: Ahañhi, brāhmaṇa, cetovasippatto vitakkapathe.


pli: Ahañhi, brāhmaṇa, catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī akicchalābhī akasiralābhī.


pli: Ahañhi, brāhmaṇa, āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharāmī’ti.


pli: Yo vedi sabbasattānaṁ,


pli: maccupāsappamocanaṁ;


pli: Hitaṁ devamanussānaṁ,


pli: ñāyaṁ dhammaṁ pakāsayi;


pli: Yaṁ ve disvā ca sutvā ca,


pli: pasīdanti bahū janā.


pli: Maggāmaggassa kusalo,


pli: Katakicco anāsavo;


pli: Buddho antimasārīro,


pli: Mahāpañño mahāpurisoti vuccatī”ti.


pli: Pañcamaṁ.


title_pli: Aṅguttara Nikāya 4.36 4. Cakkavagga

pli: Aṅguttara Nikāya 4.36


pli: 4. Cakkavagga


pli: Doṇasutta


pli: Ekaṁ samayaṁ bhagavā antarā ca ukkaṭṭhaṁ antarā ca setabyaṁ addhānamaggappaṭipanno hoti.


pli: Doṇopi sudaṁ brāhmaṇo antarā ca ukkaṭṭhaṁ antarā ca setabyaṁ addhānamaggappaṭipanno hoti.


pli: Addasā kho doṇo brāhmaṇo bhagavato pādesu cakkāni sahassārāni sanemikāni sanābhikāni sabbākāraparipūrāni;


pli: disvānassa etadahosi:


pli: “acchariyaṁ vata bho, abbhutaṁ vata bho.


pli: Na vatimāni manussabhūtassa padāni bhavissantī”ti.


pli: Atha kho bhagavā maggā okkamma aññatarasmiṁ rukkhamūle nisīdi pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: Atha kho doṇo brāhmaṇo bhagavato padāni anugacchanto addasa bhagavantaṁ aññatarasmiṁ rukkhamūle nisinnaṁ pāsādikaṁ pasādanīyaṁ santindriyaṁ santamānasaṁ uttamadamathasamathamanuppattaṁ dantaṁ guttaṁ saṁyatindriyaṁ nāgaṁ.


pli: Disvāna yena bhagavā tenupasaṅkami; upasaṅkamitvā bhagavantaṁ etadavoca:


pli: “Devo no bhavaṁ bhavissatī”ti?


pli: “Na kho ahaṁ, brāhmaṇa, devo bhavissāmī”ti.


pli: “Gandhabbo no bhavaṁ bhavissatī”ti?


pli: “Na kho ahaṁ, brāhmaṇa, gandhabbo bhavissāmī”ti.


pli: “Yakkho no bhavaṁ bhavissatī”ti?


pli: “Na kho ahaṁ, brāhmaṇa, yakkho bhavissāmī”ti.


pli: “Manusso no bhavaṁ bhavissatī”ti?


pli: “Na kho ahaṁ, brāhmaṇa, manusso bhavissāmī”ti.


pli: “‘Devo no bhavaṁ bhavissatī’ti, iti puṭṭho samāno:


pli: ‘na kho ahaṁ, brāhmaṇa, devo bhavissāmī’ti vadesi.


pli: ‘Gandhabbo no bhavaṁ bhavissatī’ti, iti puṭṭho samāno:


pli: ‘na kho ahaṁ, brāhmaṇa, gandhabbo bhavissāmī’ti vadesi.


pli: ‘Yakkho no bhavaṁ bhavissatī’ti, iti puṭṭho samāno:


pli: ‘na kho ahaṁ, brāhmaṇa, yakkho bhavissāmī’ti vadesi.


pli: ‘Manusso no bhavaṁ bhavissatī’ti, iti puṭṭho samāno:


pli: ‘na kho ahaṁ, brāhmaṇa, manusso bhavissāmī’ti vadesi.


pli: Atha ko carahi bhavaṁ bhavissatī”ti?


pli: “Yesaṁ kho ahaṁ, brāhmaṇa, āsavānaṁ appahīnattā devo bhaveyyaṁ, te me āsavā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Yesaṁ kho ahaṁ, brāhmaṇa, āsavānaṁ appahīnattā gandhabbo bhaveyyaṁ … yakkho bhaveyyaṁ … manusso bhaveyyaṁ, te me āsavā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Seyyathāpi, brāhmaṇa, uppalaṁ vā padumaṁ vā puṇḍarīkaṁ vā udake jātaṁ udake saṁvaḍḍhaṁ udakā accuggamma tiṭṭhati anupalittaṁ udakena;


pli: evamevaṁ kho ahaṁ, brāhmaṇa, loke jāto loke saṁvaḍḍho lokaṁ abhibhuyya viharāmi anupalitto lokena.


pli: Buddhoti maṁ, brāhmaṇa, dhārehīti.


pli: Yena devūpapatyassa,


pli: gandhabbo vā vihaṅgamo;


pli: Yakkhattaṁ yena gaccheyyaṁ,


pli: manussattañca abbaje;


pli: Te mayhaṁ āsavā khīṇā,


pli: viddhastā vinaḷīkatā.


pli: Puṇḍarīkaṁ yathā vaggu,


pli: Toyena nupalippati;


pli: Nupalippāmi lokena,


pli: Tasmā buddhosmi brāhmaṇā”ti.


pli: Chaṭṭhaṁ.


title_pli: Aṅguttara Nikāya 4.37 4. Cakkavagga

pli: Aṅguttara Nikāya 4.37


pli: 4. Cakkavagga


pli: Aparihāniyasutta


pli: “Catūhi, bhikkhave, dhammehi samannāgato bhikkhu abhabbo parihānāya nibbānasseva santike.


pli: Katamehi catūhi?


pli: Idha, bhikkhave, bhikkhu sīlasampanno hoti, indriyesu guttadvāro hoti, bhojane mattaññū hoti, jāgariyaṁ anuyutto hoti.


pli: Kathañca, bhikkhave, bhikkhu sīlasampanno hoti?


pli: Idha, bhikkhave, bhikkhu sīlavā hoti pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī, samādāya sikkhati sikkhāpadesu.


pli: Evaṁ kho, bhikkhave, bhikkhu sīlasampanno hoti.


pli: Kathañca, bhikkhave, bhikkhu indriyesu guttadvāro hoti?


pli: Idha, bhikkhave, bhikkhu cakkhunā rūpaṁ disvā na nimittaggāhī hoti nānubyañjanaggāhī.


pli: Yatvādhikaraṇamenaṁ cakkhundriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjati; rakkhati cakkhundriyaṁ; cakkhundriye saṁvaraṁ āpajjati.


pli: Sotena saddaṁ sutvā …


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya na nimittaggāhī hoti nānubyañjanaggāhī.


pli: Yatvādhikaraṇamenaṁ manindriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjati; rakkhati manindriyaṁ; manindriye saṁvaraṁ āpajjati.


pli: Evaṁ kho, bhikkhave, bhikkhu indriyesu guttadvāro hoti.


pli: Kathañca, bhikkhave, bhikkhu bhojane mattaññū hoti?


pli: Idha, bhikkhave, bhikkhu paṭisaṅkhā yoniso āhāraṁ āhāreti:


pli: ‘neva davāya na madāya na maṇḍanāya na vibhūsanāya; yāvadeva imassa kāyassa ṭhitiyā yāpanāya vihiṁsūparatiyā brahmacariyānuggahāya. Iti purāṇañca vedanaṁ paṭihaṅkhāmi, navañca vedanaṁ na uppādessāmi, yātrā ca me bhavissati, anavajjatā ca phāsuvihāro cā’ti.


pli: Evaṁ kho, bhikkhave, bhikkhu bhojane mattaññū hoti.


pli: Kathañca, bhikkhave, bhikkhu jāgariyaṁ anuyutto hoti?


pli: Idha, bhikkhave, bhikkhu divasaṁ caṅkamena nisajjāya āvaraṇīyehi dhammehi cittaṁ parisodheti;


pli: rattiyā paṭhamaṁ yāmaṁ caṅkamena nisajjāya āvaraṇīyehi dhammehi cittaṁ parisodheti;


pli: rattiyā majjhimaṁ yāmaṁ dakkhiṇena passena sīhaseyyaṁ kappeti, pāde pādaṁ accādhāya, sato sampajāno uṭṭhānasaññaṁ manasi karitvā;


pli: rattiyā pacchimaṁ yāmaṁ paccuṭṭhāya caṅkamena nisajjāya āvaraṇīyehi dhammehi cittaṁ parisodheti.


pli: Evaṁ kho, bhikkhave, bhikkhu jāgariyaṁ anuyutto hoti.


pli: Imehi kho, bhikkhave, catūhi dhammehi samannāgato bhikkhu abhabbo parihānāya, nibbānasseva santiketi.


pli: Sīle patiṭṭhito bhikkhu,


pli: indriyesu ca saṁvuto;


pli: Bhojanamhi ca mattaññū,


pli: jāgariyaṁ anuyuñjati.


pli: Evaṁ vihārī ātāpī,


pli: ahorattamatandito;


pli: Bhāvayaṁ kusalaṁ dhammaṁ,


pli: yogakkhemassa pattiyā.


pli: Appamādarato bhikkhu,


pli: pamāde bhayadassi vā;


pli: Abhabbo parihānāya,


pli: nibbānasseva santike”ti.


pli: Sattamaṁ.


title_pli: Aṅguttara Nikāya 4.38 4. Cakkavagga

pli: Aṅguttara Nikāya 4.38


pli: 4. Cakkavagga


pli: Patilīnasutta


pli: “Panuṇṇapaccekasacco, bhikkhave, bhikkhu ‘samavayasaṭṭhesano passaddhakāyasaṅkhāro patilīno’ti vuccati.


pli: Kathañca, bhikkhave, bhikkhu panuṇṇapaccekasacco hoti?


pli: Idha, bhikkhave, bhikkhuno yāni tāni puthusamaṇabrāhmaṇānaṁ puthupaccekasaccāni, seyyathidaṁ—


pli: sassato lokoti vā, asassato lokoti vā, antavā lokoti vā, anantavā lokoti vā, taṁ jīvaṁ taṁ sarīranti vā, aññaṁ jīvaṁ aññaṁ sarīranti vā, hoti tathāgato paraṁ maraṇāti vā, na hoti tathāgato paraṁ maraṇāti vā, hoti ca na ca hoti tathāgato paraṁ maraṇāti vā, neva hoti na na hoti tathāgato paraṁ maraṇāti vā;


pli: sabbāni tāni nuṇṇāni honti panuṇṇāni cattāni vantāni muttāni pahīnāni paṭinissaṭṭhāni.


pli: Evaṁ kho, bhikkhave, bhikkhu panuṇṇapaccekasacco hoti.


pli: Kathañca, bhikkhave, bhikkhu samavayasaṭṭhesano hoti?


pli: Idha, bhikkhave, bhikkhuno kāmesanā pahīnā hoti, bhavesanā pahīnā hoti, brahmacariyesanā paṭippassaddhā.


pli: Evaṁ kho, bhikkhave, bhikkhu samavayasaṭṭhesano hoti.


pli: Kathañca, bhikkhave, bhikkhu passaddhakāyasaṅkhāro hoti?


pli: Idha, bhikkhave, bhikkhu sukhassa ca pahānā dukkhassa ca pahānā pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja viharati.


pli: Evaṁ kho, bhikkhave, bhikkhu passaddhakāyasaṅkhāro hoti.


pli: Kathañca, bhikkhave, bhikkhu patilīno hoti?


pli: Idha, bhikkhave, bhikkhuno asmimāno pahīno hoti ucchinnamūlo tālāvatthukato anabhāvaṅkato āyatiṁ anuppādadhammo.


pli: Evaṁ kho, bhikkhave, bhikkhu patilīno hoti.


pli: Panuṇṇapaccekasacco, bhikkhave, bhikkhu ‘samavayasaṭṭhesano passaddhakāyasaṅkhāro patilīno’ti vuccatīti.


pli: Kāmesanā bhavesanā,


pli: brahmacariyesanā saha;


pli: Iti saccaparāmāso,


pli: diṭṭhiṭṭhānā samussayā.


pli: Sabbarāgavirattassa,


pli: taṇhakkhayavimuttino;


pli: Esanā paṭinissaṭṭhā,


pli: diṭṭhiṭṭhānā samūhatā.


pli: Sa ve santo sato bhikkhu,


pli: passaddho aparājito;


pli: Mānābhisamayā buddho,


pli: patilīnoti vuccatī”ti.


pli: Aṭṭhamaṁ.


title_pli: Aṅguttara Nikāya 4.39 4. Cakkavagga

pli: Aṅguttara Nikāya 4.39


pli: 4. Cakkavagga


pli: Ujjayasutta


pli: Atha kho ujjayo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho ujjayo brāhmaṇo bhagavantaṁ etadavoca:


pli: “bhavampi no gotamo yaññaṁ vaṇṇetī”ti?


pli: “Na kho ahaṁ, brāhmaṇa, sabbaṁ yaññaṁ vaṇṇemi;


pli: na panāhaṁ, brāhmaṇa, sabbaṁ yaññaṁ na vaṇṇemi.


pli: Yathārūpe kho, brāhmaṇa, yaññe gāvo haññanti, ajeḷakā haññanti, kukkuṭasūkarā haññanti, vividhā pāṇā saṅghātaṁ āpajjanti;


pli: evarūpaṁ kho ahaṁ, brāhmaṇa, sārambhaṁ yaññaṁ na vaṇṇemi.


pli: Taṁ kissa hetu?


pli: Evarūpañhi, brāhmaṇa, sārambhaṁ yaññaṁ na upasaṅkamanti arahanto vā arahattamaggaṁ vā samāpannā.


pli: Yathārūpe ca kho, brāhmaṇa, yaññe neva gāvo haññanti, na ajeḷakā haññanti, na kukkuṭasūkarā haññanti, na vividhā pāṇā saṅghātaṁ āpajjanti;


pli: evarūpaṁ kho ahaṁ, brāhmaṇa, nirārambhaṁ yaññaṁ vaṇṇemi, yadidaṁ niccadānaṁ anukulayaññaṁ.


pli: Evarūpañhi, brāhmaṇa, nirārambhaṁ yaññaṁ upasaṅkamanti arahanto vā arahattamaggaṁ vā samāpannāti.


pli: Assamedhaṁ purisamedhaṁ,


pli: Sammāpāsaṁ vājapeyyaṁ niraggaḷaṁ;


pli: Mahāyaññā mahārambhā,


pli: Na te honti mahapphalā.


pli: Ajeḷakā ca gāvo ca,


pli: vividhā yattha haññare;


pli: Na taṁ sammaggatā yaññaṁ,


pli: upayanti mahesino.


pli: Ye ca yaññā nirārambhā,


pli: yajanti anukulaṁ sadā;


pli: vividhā nettha haññare;


pli: Tañca sammaggatā yaññaṁ,


pli: Etaṁ yajetha medhāvī,


pli: eso yañño mahapphalo;


pli: Etaṁ hi yajamānassa,


pli: seyyo hoti na pāpiyo;


pli: Yañño ca vipulo hoti,


pli: pasīdanti ca devatā”ti.


pli: Navamaṁ.


title_pli: Aṅguttara Nikāya 4.4 1. Bhaṇḍagāmavagga

pli: Aṅguttara Nikāya 4.4


pli: 1. Bhaṇḍagāmavagga


pli: Dutiyakhatasutta


pli: “Catūsu, bhikkhave, micchā paṭipajjamāno bālo abyatto asappuriso khataṁ upahataṁ attānaṁ pariharati sāvajjo ca hoti sānuvajjo ca viññūnaṁ, bahuñca apuññaṁ pasavati.


pli: Katamesu catūsu?


pli: Mātari, bhikkhave, micchā paṭipajjamāno bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo ca viññūnaṁ, bahuñca apuññaṁ pasavati.


pli: Pitari, bhikkhave, micchā paṭipajjamāno …pe… tathāgate, bhikkhave, micchā paṭipajjamāno …pe… tathāgatasāvake, bhikkhave, micchā paṭipajjamāno bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo ca viññūnaṁ, bahuñca apuññaṁ pasavati.


pli: Imesu kho, bhikkhave, catūsu micchā paṭipajjamāno bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo ca viññūnaṁ, bahuñca apuññaṁ pasavati.


pli: Catūsu, bhikkhave, sammā paṭipajjamāno paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo ca viññūnaṁ, bahuñca puññaṁ pasavati.


pli: Mātari, bhikkhave, sammā paṭipajjamāno paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo ca viññūnaṁ, bahuñca puññaṁ pasavati.


pli: Pitari, bhikkhave, sammā paṭipajjamāno …pe… tathāgate, bhikkhave, sammā paṭipajjamāno …pe… tathāgatasāvake, bhikkhave, sammā paṭipajjamāno paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo ca viññūnaṁ, bahuñca puññaṁ pasavati.


pli: Imesu kho, bhikkhave, catūsu sammā paṭipajjamāno paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo ca viññūnaṁ, bahuñca puññaṁ pasavatīti.


pli: Mātari pitari cāpi,


pli: yo micchā paṭipajjati;


pli: Tathāgate vā sambuddhe,


pli: atha vā tassa sāvake;


pli: Bahuñca so pasavati,


pli: apuññaṁ tādiso naro.


pli: Tāya naṁ adhammacariyāya,


pli: Mātāpitūsu paṇḍitā;


pli: Idheva naṁ garahanti,


pli: Peccāpāyañca gacchati.


pli: yo sammā paṭipajjati;


pli: puññaṁ etādiso naro.


pli: Tāya naṁ dhammacariyāya,


pli: mātāpitūsu paṇḍitā;


pli: Idheva naṁ pasaṁsanti,


pli: pecca sagge pamodatī”ti.


pli: Catutthaṁ.


title_pli: Aṅguttara Nikāya 4.40 4. Cakkavagga

pli: Aṅguttara Nikāya 4.40


pli: 4. Cakkavagga


pli: Udāyīsutta


pli: Atha kho udāyī brāhmaṇo yena bhagavā tenupasaṅkami; upasaṅkamitvā bhagavatā …pe… ekamantaṁ nisinno kho udāyī brāhmaṇo bhagavantaṁ etadavoca:


pli: “bhavampi no gotamo yaññaṁ vaṇṇetī”ti?


pli: “Na kho ahaṁ, brāhmaṇa, sabbaṁ yaññaṁ vaṇṇemi;


pli: na panāhaṁ, brāhmaṇa, sabbaṁ yaññaṁ na vaṇṇemi.


pli: Yathārūpe kho, brāhmaṇa, yaññe gāvo haññanti, ajeḷakā haññanti, kukkuṭasūkarā haññanti, vividhā pāṇā saṅghātaṁ āpajjanti;


pli: evarūpaṁ kho ahaṁ, brāhmaṇa, sārambhaṁ yaññaṁ na vaṇṇemi.


pli: Taṁ kissa hetu?


pli: Evarūpañhi, brāhmaṇa, sārambhaṁ yaññaṁ na upasaṅkamanti arahanto vā arahattamaggaṁ vā samāpannā.


pli: Yathārūpe ca kho, brāhmaṇa, yaññe neva gāvo haññanti, na ajeḷakā haññanti, na kukkuṭasūkarā haññanti, na vividhā pāṇā saṅghātaṁ āpajjanti;


pli: evarūpaṁ kho ahaṁ, brāhmaṇa, nirārambhaṁ yaññaṁ vaṇṇemi, yadidaṁ niccadānaṁ anukulayaññaṁ.


pli: Evarūpañhi, brāhmaṇa, nirārambhaṁ yaññaṁ upasaṅkamanti arahanto vā arahattamaggaṁ vā samāpannāti.


pli: Abhisaṅkhataṁ nirārambhaṁ,


pli: yaññaṁ kālena kappiyaṁ;


pli: Tādisaṁ upasaṁyanti,


pli: saññatā brahmacārayo.


pli: Vivaṭacchadā ye loke,


pli: vītivattā kulaṁ gatiṁ;


pli: Yaññametaṁ pasaṁsanti,


pli: buddhā yaññassa kovidā.


pli: Yaññe vā yadi vā saddhe,


pli: habyaṁ katvā yathārahaṁ;


pli: Pasannacitto yajati,


pli: sukhette brahmacārisu.


pli: Suhutaṁ suyiṭṭhaṁ suppattaṁ,


pli: Dakkhiṇeyyesu yaṁ kataṁ;


pli: Yañño ca vipulo hoti,


pli: Pasīdanti ca devatā.


pli: Evaṁ yajitvā medhāvī,


pli: saddho muttena cetasā;


pli: Abyābajjhaṁ sukhaṁ lokaṁ,


pli: paṇḍito upapajjatī”ti.


pli: Dasamaṁ.


pli: Cakkavaggo catuttho.


pli: Tassuddānaṁ


pli: Cakko saṅgaho sīho,


pli: Pasādo vassakārena pañcamaṁ;


pli: Doṇo aparihāniyo patilīno,


pli: Ujjayo udāyinā te dasāti.


title_pli: Aṅguttara Nikāya 4.41 5. Rohitassavagga

pli: Aṅguttara Nikāya 4.41


pli: 5. Rohitassavagga


pli: Samādhibhāvanāsutta


pli: “Catasso imā, bhikkhave, samādhibhāvanā.


pli: Katamā catasso?


pli: Atthi, bhikkhave, samādhibhāvanā bhāvitā bahulīkatā diṭṭhadhammasukhavihārāya saṁvattati;


pli: atthi, bhikkhave, samādhibhāvanā bhāvitā bahulīkatā ñāṇadassanappaṭilābhāya saṁvattati;


pli: atthi, bhikkhave, samādhibhāvanā bhāvitā bahulīkatā satisampajaññāya saṁvattati;


pli: atthi, bhikkhave, samādhibhāvanā bhāvitā bahulīkatā āsavānaṁ khayāya saṁvattati.


pli: Katamā ca, bhikkhave, samādhibhāvanā bhāvitā bahulīkatā diṭṭhadhammasukhavihārāya saṁvattati?


pli: Idha, bhikkhave, bhikkhu vivicceva kāmehi …pe… catutthaṁ jhānaṁ upasampajja viharati.


pli: Ayaṁ, bhikkhave, samādhibhāvanā bhāvitā bahulīkatā diṭṭhadhammasukhavihārāya saṁvattati.


pli: Katamā ca, bhikkhave, samādhibhāvanā bhāvitā bahulīkatā ñāṇadassanappaṭilābhāya saṁvattati?


pli: Idha, bhikkhave, bhikkhu ālokasaññaṁ manasi karoti, divāsaññaṁ adhiṭṭhāti—


pli: yathā divā tathā rattiṁ, yathā rattiṁ tathā divā.


pli: Iti vivaṭena cetasā apariyonaddhena sappabhāsaṁ cittaṁ bhāveti.


pli: Ayaṁ, bhikkhave, samādhibhāvanā bhāvitā bahulīkatā ñāṇadassanappaṭilābhāya saṁvattati.


pli: Katamā ca, bhikkhave, samādhibhāvanā bhāvitā bahulīkatā satisampajaññāya saṁvattati?


pli: Idha, bhikkhave, bhikkhuno viditā vedanā uppajjanti, viditā upaṭṭhahanti, viditā abbhatthaṁ gacchanti;


pli: viditā saññā …pe… viditā vitakkā uppajjanti, viditā upaṭṭhahanti, viditā abbhatthaṁ gacchanti.


pli: Ayaṁ, bhikkhave, samādhibhāvanā bhāvitā bahulīkatā satisampajaññāya saṁvattati.


pli: Katamā ca, bhikkhave, samādhibhāvanā bhāvitā bahulīkatā āsavānaṁ khayāya saṁvattati?


pli: Idha, bhikkhave, bhikkhu pañcasu upādānakkhandhesu udayabbayānupassī viharati:


pli: ‘iti rūpaṁ, iti rūpassa samudayo, iti rūpassa atthaṅgamo;


pli: iti vedanā, iti vedanāya samudayo, iti vedanāya atthaṅgamo;


pli: iti saññā, iti saññāya samudayo, iti saññāya atthaṅgamo;


pli: iti saṅkhārā, iti saṅkhārānaṁ samudayo, iti saṅkhārānaṁ atthaṅgamo;


pli: iti viññāṇaṁ, iti viññāṇassa samudayo, iti viññāṇassa atthaṅgamo’ti.


pli: Ayaṁ, bhikkhave, samādhibhāvanā bhāvitā bahulīkatā āsavānaṁ khayāya saṁvattati.


pli: Imā kho, bhikkhave, catasso samādhibhāvanā.


pli: Idañca pana metaṁ, bhikkhave, sandhāya bhāsitaṁ pārāyane puṇṇakapañhe:


pli: ‘Saṅkhāya lokasmiṁ paroparāni,


pli: Yassiñjitaṁ natthi kuhiñci loke;


pli: Santo vidhūmo anīgho nirāso,


pli: Atāri so jātijaranti brūmī’”ti.


pli: Paṭhamaṁ.


title_pli: Aṅguttara Nikāya 4.42 5. Rohitassavagga

pli: Aṅguttara Nikāya 4.42


pli: 5. Rohitassavagga


pli: Pañhabyākaraṇasutta


pli: Katamāni cattāri?


pli: Atthi, bhikkhave, pañho ekaṁsabyākaraṇīyo;


pli: atthi, bhikkhave, pañho vibhajjabyākaraṇīyo;


pli: atthi, bhikkhave, pañho paṭipucchābyākaraṇīyo;


pli: atthi, bhikkhave, pañho ṭhapanīyo.


pli: Imāni kho, bhikkhave, cattāri pañhabyākaraṇānīti.


pli: Ekaṁsavacanaṁ ekaṁ,


pli: vibhajjavacanāparaṁ;


pli: Tatiyaṁ paṭipuccheyya,


pli: catutthaṁ pana ṭhāpaye.


pli: Yo ca tesaṁ tattha tattha,


pli: jānāti anudhammataṁ;


pli: Catupañhassa kusalo,


pli: āhu bhikkhuṁ tathāvidhaṁ.


pli: Durāsado duppasaho,


pli: gambhīro duppadhaṁsiyo;


pli: Atho atthe anatthe ca,


pli: ubhayassa hoti kovido.


pli: Anatthaṁ parivajjeti,


pli: atthaṁ gaṇhāti paṇḍito;


pli: Atthābhisamayā dhīro,


pli: paṇḍitoti pavuccatī”ti.


pli: Dutiyaṁ.


title_pli: Aṅguttara Nikāya 4.43 5. Rohitassavagga

pli: Aṅguttara Nikāya 4.43


pli: 5. Rohitassavagga


pli: Paṭhamakodhagarusutta


pli: “Cattārome, bhikkhave, puggalā santo saṁvijjamānā lokasmiṁ.


pli: Katame cattāro?


pli: Kodhagaru na saddhammagaru, makkhagaru na saddhammagaru, lābhagaru na saddhammagaru, sakkāragaru na saddhammagaru.


pli: Ime kho, bhikkhave, cattāro puggalā santo saṁvijjamānā lokasmiṁ.


pli: Cattārome, bhikkhave, puggalā santo saṁvijjamānā lokasmiṁ.


pli: Saddhammagaru na kodhagaru, saddhammagaru na makkhagaru, saddhammagaru na lābhagaru, saddhammagaru na sakkāragaru.


pli: Ime kho, bhikkhave, cattāro puggalā santo saṁvijjamānā lokasminti.


pli: Kodhamakkhagarū bhikkhū,


pli: lābhasakkāragāravā;


pli: Na te dhamme virūhanti,


pli: sammāsambuddhadesite.


pli: Ye ca saddhammagaruno,


pli: vihaṁsu viharanti ca;


pli: Te ve dhamme virūhanti,


pli: sammāsambuddhadesite”ti.


pli: Tatiyaṁ.


title_pli: Aṅguttara Nikāya 4.44 5. Rohitassavagga

pli: Aṅguttara Nikāya 4.44


pli: 5. Rohitassavagga


pli: Dutiyakodhagarusutta


pli: “Cattārome, bhikkhave, asaddhammā.


pli: Katame cattāro?


pli: Kodhagarutā na saddhammagarutā, makkhagarutā na saddhammagarutā, lābhagarutā na saddhammagarutā, sakkāragarutā na saddhammagarutā.


pli: Ime kho, bhikkhave, cattāro asaddhammā.


pli: Cattārome, bhikkhave, saddhammā.


pli: Saddhammagarutā na kodhagarutā, saddhammagarutā na makkhagarutā, saddhammagarutā na lābhagarutā, saddhammagarutā na sakkāragarutā.


pli: Ime kho, bhikkhave, cattāro saddhammāti.


pli: Kodhamakkhagaru bhikkhu,


pli: lābhasakkāragāravo;


pli: Sukhette pūtibījaṁva,


pli: saddhamme na virūhati.


pli: Ye ca saddhammagaruno,


pli: vihaṁsu viharanti ca;


pli: Te ve dhamme virūhanti,


pli: snehānvayamivosadhā”ti.


pli: Catutthaṁ.


title_pli: Aṅguttara Nikāya 4.45 5. Rohitassavagga

pli: Aṅguttara Nikāya 4.45


pli: 5. Rohitassavagga


pli: Rohitassasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho rohitasso devaputto abhikkantāya rattiyā abhikkantavaṇṇo kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhito kho rohitasso devaputto bhagavantaṁ etadavoca:


pli: “Yattha nu kho, bhante, na jāyati na jīyati na mīyati na cavati na upapajjati, sakkā nu kho so, bhante, gamanena lokassa anto ñātuṁ vā daṭṭhuṁ vā pāpuṇituṁ vā”ti?


pli: “Yattha kho, āvuso, na jāyati na jīyati na mīyati na cavati na upapajjati, nāhaṁ taṁ gamanena lokassa antaṁ ñāteyyaṁ daṭṭheyyaṁ patteyyanti vadāmī”ti.


pli: “Acchariyaṁ, bhante, abbhutaṁ, bhante.


pli: Yāva subhāsitamidaṁ, bhante, bhagavatā:


pli: ‘yattha kho, āvuso, na jāyati na jīyati na mīyati na cavati na upapajjati, nāhaṁ taṁ gamanena lokassa antaṁ ñāteyyaṁ daṭṭheyyaṁ patteyyanti vadāmī’”ti.


pli: “Bhūtapubbāhaṁ, bhante, rohitasso nāma isi ahosiṁ bhojaputto iddhimā vehāsaṅgamo.


pli: Tassa mayhaṁ, bhante, evarūpo javo ahosi, seyyathāpi nāma daḷhadhammā dhanuggaho sikkhito katahattho katūpāsano lahukena asanena appakasirena tiriyaṁ tālacchāyaṁ atipāteyya.


pli: Tassa mayhaṁ, bhante, evarūpo padavītihāro ahosi, seyyathāpi nāma puratthimā samuddā pacchimo samuddo.


pli: Tassa mayhaṁ, bhante, evarūpena javena samannāgatassa evarūpena ca padavītihārena evarūpaṁ icchāgataṁ uppajji:


pli: ‘ahaṁ gamanena lokassa antaṁ pāpuṇissāmī’ti.


pli: So kho ahaṁ, bhante, aññatreva asitapītakhāyitasāyitā aññatra uccārapassāvakammā aññatra niddākilamathapaṭivinodanā vassasatāyuko vassasatajīvī vassasataṁ gantvā appatvāva lokassa antaṁ antarāyeva kālaṅkato.


pli: Acchariyaṁ, bhante, abbhutaṁ, bhante.


pli: “‘Yattha kho, āvuso, na jāyati na jīyati na mīyati na cavati na upapajjati, nāhaṁ taṁ gamanena lokassa antaṁ ñāteyyaṁ daṭṭheyyaṁ patteyyan’ti vadāmi.


pli: Na cāhaṁ, āvuso, appatvāva lokassa antaṁ dukkhassa antakiriyaṁ vadāmi.


pli: Api cāhaṁ, āvuso, imasmiṁyeva byāmamatte kaḷevare sasaññimhi samanake lokañca paññāpemi lokasamudayañca lokanirodhañca lokanirodhagāminiñca paṭipadanti.


pli: Gamanena na pattabbo,


pli: lokassanto kudācanaṁ;


pli: Na ca appatvā lokantaṁ,


pli: dukkhā atthi pamocanaṁ.


pli: Tasmā have lokavidū sumedho,


pli: Lokantagū vusitabrahmacariyo;


pli: Lokassa antaṁ samitāvi ñatvā,


pli: Nāsīsatī lokamimaṁ parañcā”ti.


pli: Pañcamaṁ.


title_pli: Aṅguttara Nikāya 4.46 5. Rohitassavagga

pli: Aṅguttara Nikāya 4.46


pli: 5. Rohitassavagga


pli: Dutiyarohitassasutta


pli: Atha kho bhagavā tassā rattiyā accayena bhikkhū āmantesi:


pli: “imaṁ, bhikkhave, rattiṁ rohitasso devaputto abhikkantāya rattiyā abhikkantavaṇṇo kevalakappaṁ jetavanaṁ obhāsetvā yenāhaṁ tenupasaṅkami; upasaṅkamitvā maṁ abhivādetvā ekamantaṁ aṭṭhāsi. Ekamantaṁ ṭhito kho, bhikkhave, rohitasso devaputto maṁ etadavoca:


pli: ‘yattha nu kho, bhante, na jāyati na jīyati na mīyati na cavati na upapajjati, sakkā nu kho so, bhante, gamanena lokassa anto ñātuṁ vā daṭṭhuṁ vā pāpuṇituṁ vā’ti?


pli: Evaṁ vutte, ahaṁ, bhikkhave, rohitassaṁ devaputtaṁ etadavocaṁ:


pli: ‘yattha kho, āvuso, na jāyati na jīyati na mīyati na cavati na upapajjati, nāhaṁ taṁ gamanena lokassa antaṁ ñāteyyaṁ daṭṭheyyaṁ patteyyanti vadāmī’ti.


pli: Evaṁ vutte, bhikkhave, rohitasso devaputto maṁ etadavoca:


pli: ‘acchariyaṁ, bhante, abbhutaṁ, bhante.


pli: Yāva subhāsitamidaṁ, bhante, bhagavatā—


pli: yattha kho, āvuso, na jāyati na jīyati na mīyati na cavati na upapajjati, nāhaṁ taṁ gamanena lokassa antaṁ ñāteyyaṁ daṭṭheyyaṁ patteyyanti vadāmi’.


pli: Bhūtapubbāhaṁ, bhante, rohitasso nāma isi ahosiṁ bhojaputto iddhimā vehāsaṅgamo.


pli: Tassa mayhaṁ, bhante, evarūpo javo ahosi, seyyathāpi nāma daḷhadhammā dhanuggaho sikkhito katahattho katūpāsano lahukena asanena appakasirena tiriyaṁ tālacchāyaṁ atipāteyya.


pli: Tassa mayhaṁ, bhante, evarūpo padavītihāro ahosi, seyyathāpi nāma puratthimā samuddā pacchimo samuddo.


pli: Tassa mayhaṁ, bhante, evarūpena javena samannāgatassa evarūpena ca padavītihārena evarūpaṁ icchāgataṁ uppajji:


pli: ‘ahaṁ gamanena lokassa antaṁ pāpuṇissāmī’ti.


pli: So kho ahaṁ, bhante, aññatreva asitapītakhāyitasāyitā aññatra uccārapassāvakammā aññatra niddākilamathapaṭivinodanā vassasatāyuko vassasatajīvī vassasataṁ gantvā appatvāva lokassa antaṁ antarāyeva kālaṅkato.


pli: Acchariyaṁ, bhante, abbhutaṁ, bhante.


pli: Yāva subhāsitamidaṁ, bhante, bhagavatā:


pli: ‘Yattha kho, āvuso, na jāyati na jīyati na mīyati na cavati na upapajjati, nāhaṁ, taṁ gamanena lokassa antaṁ ñāteyyaṁ daṭṭheyyaṁ patteyyanti vadāmī’ti.


pli: Na cāhaṁ, āvuso, appatvāva lokassa antaṁ dukkhassantakiriyaṁ vadāmi.


pli: Api cāhaṁ, āvuso, imasmiṁyeva byāmamatte kaḷevare sasaññimhi samanake lokañca paññāpemi lokasamudayañca lokanirodhañca lokanirodhagāminiñca paṭipadanti.


pli: Gamanena na pattabbo,


pli: lokassanto kudācanaṁ;


pli: Na ca appatvā lokantaṁ,


pli: dukkhā atthi pamocanaṁ.


pli: Tasmā have lokavidū sumedho,


pli: Lokantagū vusitabrahmacariyo;


pli: Lokassa antaṁ samitāvi ñatvā,


pli: Nāsīsatī lokamimaṁ parañcā”ti.


pli: Chaṭṭhaṁ.


title_pli: Aṅguttara Nikāya 4.47 5. Rohitassavagga

pli: Aṅguttara Nikāya 4.47


pli: 5. Rohitassavagga


pli: Suvidūrasutta


pli: Katamāni cattāri?


pli: Nabhañca, bhikkhave, pathavī ca;


pli: idaṁ paṭhamaṁ suvidūravidūre.


pli: Orimañca, bhikkhave, tīraṁ samuddassa pārimañca;


pli: idaṁ dutiyaṁ suvidūravidūre.


pli: Yato ca, bhikkhave, verocano abbhudeti yattha ca atthameti;


pli: idaṁ tatiyaṁ suvidūravidūre.


pli: Satañca, bhikkhave, dhammo asatañca dhammo;


pli: idaṁ catutthaṁ suvidūravidūre.


pli: Imāni kho, bhikkhave, cattāri suvidūravidūrānīti.


pli: Nabhañca dūre pathavī ca dūre,


pli: Pāraṁ samuddassa tadāhu dūre;


pli: Yato ca verocano abbhudeti,


pli: Pabhaṅkaro yattha ca atthameti;


pli: Tato have dūrataraṁ vadanti,


pli: Satañca dhammaṁ asatañca dhammaṁ.


pli: Abyāyiko hoti sataṁ samāgamo,


pli: Yāvāpi tiṭṭheyya tatheva hoti;


pli: Khippañhi veti asataṁ samāgamo,


pli: Tasmā sataṁ dhammo asabbhi ārakā”ti.


pli: Sattamaṁ.


title_pli: Aṅguttara Nikāya 4.48 5. Rohitassavagga

pli: Aṅguttara Nikāya 4.48


pli: 5. Rohitassavagga


pli: Visākhasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā visākho pañcālaputto upaṭṭhānasālāyaṁ bhikkhū dhammiyā kathāya sandasseti samādapeti samuttejeti sampahaṁseti, poriyā vācāya vissaṭṭhāya anelagalāya atthassa viññāpaniyā pariyāpannāya anissitāya.


pli: Atha kho bhagavā sāyanhasamayaṁ paṭisallānā vuṭṭhito yena upaṭṭhānasālā tenupasaṅkami; upasaṅkamitvā paññatte āsane nisīdi.


pli: Nisajja kho bhagavā bhikkhū āmantesi:


pli: “Ko nu kho, bhikkhave, upaṭṭhānasālāyaṁ bhikkhū dhammiyā kathāya sandasseti samādapeti samuttejeti sampahaṁseti poriyā vācāya vissaṭṭhāya anelagalāya atthassa viññāpaniyā pariyāpannāya anissitāyā”ti?


pli: “Āyasmā, bhante, visākho pañcālaputto upaṭṭhānasālāyaṁ bhikkhū dhammiyā kathāya sandasseti samādapeti samuttejeti sampahaṁseti poriyā vācāya vissaṭṭhāya anelagalāya atthassa viññāpaniyā pariyāpannāya anissitāyā”ti.


pli: Atha kho bhagavā āyasmantaṁ visākhaṁ pañcālaputtaṁ etadavoca:


pli: “sādhu sādhu, visākha.


pli: Sādhu kho tvaṁ, visākha, bhikkhū dhammiyā kathāya sandassesi samādapesi samuttejesi sampahaṁsesi poriyā vācāya vissaṭṭhāya anelagalāya atthassa viññāpaniyā pariyāpannāya anissitāyāti.


pli: Nābhāsamānaṁ jānanti,


pli: missaṁ bālehi paṇḍitaṁ;


pli: Bhāsamānañca jānanti,


pli: desentaṁ amataṁ padaṁ.


pli: Bhāsaye jotaye dhammaṁ,


pli: paggaṇhe isinaṁ dhajaṁ;


pli: Subhāsitadhajā isayo,


pli: dhammo hi isinaṁ dhajo”ti.


pli: Aṭṭhamaṁ.


title_pli: Aṅguttara Nikāya 4.49 5. Rohitassavagga

pli: Aṅguttara Nikāya 4.49


pli: 5. Rohitassavagga


pli: Vipallāsasutta


pli: “Cattārome, bhikkhave, saññāvipallāsā cittavipallāsā diṭṭhivipallāsā.


pli: Katame cattāro?


pli: Anicce, bhikkhave, niccanti saññāvipallāso cittavipallāso diṭṭhivipallāso;


pli: dukkhe, bhikkhave, sukhanti saññāvipallāso cittavipallāso diṭṭhivipallāso;


pli: anattani, bhikkhave, attāti saññāvipallāso cittavipallāso diṭṭhivipallāso;


pli: asubhe, bhikkhave, subhanti saññāvipallāso cittavipallāso diṭṭhivipallāso.


pli: Ime kho, bhikkhave, cattāro saññāvipallāsā cittavipallāsā diṭṭhivipallāsā.


pli: Cattārome, bhikkhave, nasaññāvipallāsā nacittavipallāsā nadiṭṭhivipallāsā.


pli: Anicce, bhikkhave, aniccanti nasaññāvipallāso nacittavipallāso nadiṭṭhivipallāso;


pli: dukkhe, bhikkhave, dukkhanti nasaññāvipallāso nacittavipallāso nadiṭṭhivipallāso;


pli: anattani, bhikkhave, anattāti nasaññāvipallāso nacittavipallāso nadiṭṭhivipallāso;


pli: asubhe, bhikkhave, asubhanti nasaññāvipallāso nacittavipallāso nadiṭṭhivipallāso.


pli: Ime kho, bhikkhave, cattāro nasaññāvipallāsā nacittavipallāsā nadiṭṭhivipallāsāti.


pli: Anicce niccasaññino,


pli: dukkhe ca sukhasaññino;


pli: Anattani ca attāti,


pli: asubhe subhasaññino;


pli: Micchādiṭṭhihatā sattā,


pli: khittacittā visaññino.


pli: Te yogayuttā mārassa,


pli: ayogakkhemino janā;


pli: Sattā gacchanti saṁsāraṁ,


pli: jātimaraṇagāmino.


pli: Yadā ca buddhā lokasmiṁ,


pli: Uppajjanti pabhaṅkarā;


pli: Te imaṁ dhammaṁ pakāsenti,


pli: Dukkhūpasamagāminaṁ.


pli: Tesaṁ sutvāna sappaññā,


pli: sacittaṁ paccaladdhā te;


pli: Aniccaṁ aniccato dakkhuṁ,


pli: dukkhamaddakkhu dukkhato.


pli: Anattani anattāti,


pli: asubhaṁ asubhataddasuṁ;


pli: Sammādiṭṭhisamādānā,


pli: sabbaṁ dukkhaṁ upaccagun”ti.


pli: Navamaṁ.


title_pli: Aṅguttara Nikāya 4.5 1. Bhaṇḍagāmavagga

pli: Aṅguttara Nikāya 4.5


pli: 1. Bhaṇḍagāmavagga


pli: Anusotasutta


pli: “Cattārome, bhikkhave, puggalā santo saṁvijjamānā lokasmiṁ.


pli: Katame cattāro?


pli: Anusotagāmī puggalo, paṭisotagāmī puggalo, ṭhitatto puggalo, tiṇṇo pāraṅgato thale tiṭṭhati brāhmaṇo.


pli: Katamo ca, bhikkhave, anusotagāmī puggalo?


pli: Idha, bhikkhave, ekacco puggalo kāme ca paṭisevati, pāpañca kammaṁ karoti.


pli: Ayaṁ vuccati, bhikkhave, anusotagāmī puggalo.


pli: Katamo ca, bhikkhave, paṭisotagāmī puggalo?


pli: Idha, bhikkhave, ekacco puggalo kāme ca nappaṭisevati, pāpañca kammaṁ na karoti, sahāpi dukkhena sahāpi domanassena assumukhopi rudamāno paripuṇṇaṁ parisuddhaṁ brahmacariyaṁ carati.


pli: Ayaṁ vuccati, bhikkhave, paṭisotagāmī puggalo.


pli: Katamo ca, bhikkhave, ṭhitatto puggalo?


pli: Idha, bhikkhave, ekacco puggalo pañcannaṁ orambhāgiyānaṁ saṁyojanānaṁ parikkhayā opapātiko hoti, tattha parinibbāyī, anāvattidhammo tasmā lokā.


pli: Ayaṁ vuccati, bhikkhave, ṭhitatto puggalo.


pli: Katamo ca, bhikkhave, puggalo tiṇṇo pāraṅgato thale tiṭṭhati brāhmaṇo?


pli: Idha, bhikkhave, ekacco puggalo āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Ayaṁ vuccati, bhikkhave, puggalo tiṇṇo pāraṅgato thale tiṭṭhati brāhmaṇo.


pli: Ime kho, bhikkhave, cattāro puggalā santo saṁvijjamānā lokasminti.


pli: Ye keci kāmesu asaññatā janā,


pli: Avītarāgā idha kāmabhogino;


pli: Punappunaṁ jātijarūpagāmi te,


pli: Taṇhādhipannā anusotagāmino.


pli: Tasmā hi dhīro idhupaṭṭhitassatī,


pli: Kāme ca pāpe ca asevamāno;


pli: Sahāpi dukkhena jaheyya kāme,


pli: Paṭisotagāmīti tamāhu puggalaṁ.


pli: Yo ve kilesāni pahāya pañca,


pli: Paripuṇṇasekho aparihānadhammo;


pli: Cetovasippatto samāhitindriyo,


pli: Sa ve ṭhitattoti naro pavuccati.


pli: Paroparā yassa samecca dhammā,


pli: Vidhūpitā atthagatā na santi;


pli: Sa ve muni vusitabrahmacariyo,


pli: Lokantagū pāragatoti vuccatī”ti.


pli: Pañcamaṁ.


title_pli: Aṅguttara Nikāya 4.50 5. Rohitassavagga

pli: Aṅguttara Nikāya 4.50


pli: 5. Rohitassavagga


pli: Upakkilesasutta


pli: “Cattārome, bhikkhave, candimasūriyānaṁ upakkilesā, yehi upakkilesehi upakkiliṭṭhā candimasūriyā na tapanti na bhāsanti na virocanti.


pli: Katame cattāro?


pli: Abbhā, bhikkhave, candimasūriyānaṁ upakkilesā, yena upakkilesena upakkiliṭṭhā candimasūriyā na tapanti na bhāsanti na virocanti.


pli: Mahikā, bhikkhave, candimasūriyānaṁ upakkilesā, yena upakkilesena upakkiliṭṭhā candimasūriyā na tapanti na bhāsanti na virocanti.


pli: Dhūmo rajo, bhikkhave, candimasūriyānaṁ upakkileso, yena upakkilesena upakkiliṭṭhā candimasūriyā na tapanti na bhāsanti na virocanti.


pli: Rāhu, bhikkhave, asurindo candimasūriyānaṁ upakkileso, yena upakkilesena upakkiliṭṭhā candimasūriyā na tapanti na bhāsanti na virocanti.


pli: Ime kho, bhikkhave, cattāro candimasūriyānaṁ upakkilesā, yehi upakkilesehi upakkiliṭṭhā candimasūriyā na tapanti na bhāsanti na virocanti.


pli: Evamevaṁ kho, bhikkhave, cattārome samaṇabrāhmaṇānaṁ upakkilesā, yehi upakkilesehi upakkiliṭṭhā eke samaṇabrāhmaṇā na tapanti na bhāsanti na virocanti.


pli: Santi, bhikkhave, eke samaṇabrāhmaṇā suraṁ pivanti merayaṁ, surāmerayapānā appaṭiviratā.


pli: Ayaṁ, bhikkhave, paṭhamo samaṇabrāhmaṇānaṁ upakkileso, yena upakkilesena upakkiliṭṭhā eke samaṇabrāhmaṇā na tapanti na bhāsanti na virocanti.


pli: Santi, bhikkhave, eke samaṇabrāhmaṇā methunaṁ dhammaṁ paṭisevanti, methunasmā dhammā appaṭiviratā.


pli: Ayaṁ, bhikkhave, dutiyo samaṇabrāhmaṇānaṁ upakkileso, yena upakkilesena upakkiliṭṭhā eke samaṇabrāhmaṇā na tapanti na bhāsanti na virocanti.


pli: Santi, bhikkhave, eke samaṇabrāhmaṇā jātarūparajataṁ sādiyanti, jātarūparajatapaṭiggahaṇā appaṭiviratā.


pli: Ayaṁ, bhikkhave, tatiyo samaṇabrāhmaṇānaṁ upakkileso, yena upakkilesena upakkiliṭṭhā eke samaṇabrāhmaṇā na tapanti na bhāsanti na virocanti.


pli: Santi, bhikkhave, eke samaṇabrāhmaṇā micchājīvena jīvanti, micchājīvā appaṭiviratā.


pli: Ayaṁ, bhikkhave, catuttho samaṇabrāhmaṇānaṁ upakkileso, yena upakkilesena upakkiliṭṭhā eke samaṇabrāhmaṇā na tapanti na bhāsanti na virocanti.


pli: Ime kho, bhikkhave, cattāro samaṇabrāhmaṇānaṁ upakkilesā, yehi upakkilesehi upakkiliṭṭhā eke samaṇabrāhmaṇā na tapanti na bhāsanti na virocantīti.


pli: Rāgadosaparikkiṭṭhā,


pli: eke samaṇabrāhmaṇā;


pli: Avijjānivutā posā,


pli: piyarūpābhinandino.


pli: Suraṁ pivanti merayaṁ,


pli: paṭisevanti methunaṁ;


pli: Rajataṁ jātarūpañca,


pli: sādiyanti aviddasū;


pli: Micchājīvena jīvanti,


pli: eke samaṇabrāhmaṇā.


pli: Ete upakkilesā vuttā,


pli: buddhenādiccabandhunā;


pli: Yehi upakkilesehi,


pli: Na tapanti na bhāsanti,


pli: asuddhā sarajā magā.


pli: Andhakārena onaddhā,


pli: taṇhādāsā sanettikā;


pli: Vaḍḍhenti kaṭasiṁ ghoraṁ,


pli: ādiyanti punabbhavan”ti.


pli: Dasamaṁ.


pli: Rohitassavaggo pañcamo.


pli: Tassuddānaṁ


pli: Samādhipañhā dve kodhā,


pli: Rohitassāpare duve;


pli: Suvidūravisākhavipallāsā,


pli: Upakkilesena te dasāti.


pli: Paṭhamo paṇṇāsako samatto.


title_pli: Aṅguttara Nikāya 4.51 6. Puññābhisandavagga

pli: Aṅguttara Nikāya 4.51


pli: 6. Puññābhisandavagga


pli: Paṭhamapuññābhisandasutta


pli: Sāvatthinidānaṁ.


pli: “Cattārome, bhikkhave, puññābhisandā kusalābhisandā sukhassāhārā sovaggikā sukhavipākā saggasaṁvattanikā iṭṭhāya kantāya manāpāya hitāya sukhāya saṁvattanti.


pli: Katame cattāro?


pli: Yassa, bhikkhave, bhikkhu cīvaraṁ paribhuñjamāno appamāṇaṁ cetosamādhiṁ upasampajja viharati, appamāṇo tassa puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Yassa, bhikkhave, bhikkhu piṇḍapātaṁ paribhuñjamāno appamāṇaṁ cetosamādhiṁ upasampajja viharati, appamāṇo tassa puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Yassa, bhikkhave, bhikkhu senāsanaṁ paribhuñjamāno appamāṇaṁ cetosamādhiṁ upasampajja viharati, appamāṇo tassa puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Yassa, bhikkhave, bhikkhu gilānappaccayabhesajjaparikkhāraṁ paribhuñjamāno appamāṇaṁ cetosamādhiṁ upasampajja viharati, appamāṇo tassa puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Ime kho, bhikkhave, cattāro puññābhisandā kusalābhisandā sukhassāhārā sovaggikā sukhavipākā saggasaṁvattanikā iṭṭhāya kantāya manāpāya hitāya sukhāya saṁvattanti.


pli: Imehi ca pana, bhikkhave, catūhi puññābhisandehi kusalābhisandehi samannāgatassa ariyasāvakassa na sukaraṁ puññassa pamāṇaṁ gahetuṁ: ‘ettako puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattatī’ti. Atha kho asaṅkhyeyyo appameyyo mahāpuññakkhandhotveva saṅkhyaṁ gacchati.


pli: Seyyathāpi, bhikkhave, mahāsamudde na sukaraṁ udakassa pamāṇaṁ gahetuṁ: ‘ettakāni udakāḷhakānīti vā, ettakāni udakāḷhakasatānīti vā, ettakāni udakāḷhakasahassānīti vā, ettakāni udakāḷhakasatasahassānīti vā’, atha kho asaṅkhyeyyo appameyyo mahāudakakkhandhotveva saṅkhyaṁ gacchati;


pli: evamevaṁ kho, bhikkhave, imehi catūhi puññābhisandehi kusalābhisandehi samannāgatassa ariyasāvakassa na sukaraṁ puññassa pamāṇaṁ gahetuṁ: ‘ettako puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattatī’ti. Atha kho asaṅkhyeyyo appameyyo mahāpuññakkhandhotveva saṅkhyaṁ gacchatīti.


pli: Mahodadhiṁ aparimitaṁ mahāsaraṁ,


pli: Bahubheravaṁ ratanavarānamālayaṁ;


pli: Najjo yathā naragaṇasaṅghasevitā,


pli: Puthū savantī upayanti sāgaraṁ.


pli: Evaṁ naraṁ annadapānavatthadaṁ,


pli: Seyyānisajjattharaṇassa dāyakaṁ;


pli: Puññassa dhārā upayanti paṇḍitaṁ,


pli: Najjo yathā vārivahāva sāgaran”ti.


pli: Paṭhamaṁ.


title_pli: Aṅguttara Nikāya 4.52 6. Puññābhisandavagga

pli: Aṅguttara Nikāya 4.52


pli: 6. Puññābhisandavagga


pli: Dutiyapuññābhisandasutta


pli: “Cattārome, bhikkhave, puññābhisandā kusalābhisandā sukhassāhārā sovaggikā sukhavipākā saggasaṁvattanikā iṭṭhāya kantāya manāpāya hitāya sukhāya saṁvattanti.


pli: Katame cattāro?


pli: Idha, bhikkhave, ariyasāvako buddhe aveccappasādena samannāgato hoti:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’ti.


pli: Ayaṁ, bhikkhave, paṭhamo puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Puna caparaṁ, bhikkhave, ariyasāvako dhamme aveccappasādena samannāgato hoti:


pli: ‘svākkhāto bhagavatā dhammo sandiṭṭhiko akāliko ehipassiko opaneyyiko paccattaṁ veditabbo viññūhī’ti.


pli: Ayaṁ, bhikkhave, dutiyo puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Puna caparaṁ, bhikkhave, ariyasāvako saṅghe aveccappasādena samannāgato hoti:


pli: ‘suppaṭipanno bhagavato sāvakasaṅgho, ujuppaṭipanno bhagavato sāvakasaṅgho, ñāyappaṭipanno bhagavato sāvakasaṅgho, sāmīcippaṭipanno bhagavato sāvakasaṅgho, yadidaṁ cattāri purisayugāni aṭṭha purisapuggalā, esa bhagavato sāvakasaṅgho āhuneyyo pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassā’ti.


pli: Ayaṁ, bhikkhave, tatiyo puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Puna caparaṁ, bhikkhave, ariyasāvako ariyakantehi sīlehi samannāgato hoti akhaṇḍehi acchiddehi asabalehi akammāsehi bhujissehi viññuppasatthehi aparāmaṭṭhehi samādhisaṁvattanikehi.


pli: Ayaṁ, bhikkhave, catuttho puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Ime kho, bhikkhave, cattāro puññābhisandā kusalābhisandā sukhassāhārā sovaggikā sukhavipākā saggasaṁvattanikā iṭṭhāya kantāya manāpāya hitāya sukhāya saṁvattantīti.


pli: Yassa saddhā tathāgate,


pli: acalā suppatiṭṭhitā;


pli: Sīlañca yassa kalyāṇaṁ,


pli: ariyakantaṁ pasaṁsitaṁ.


pli: Saṅghe pasādo yassatthi,


pli: ujubhūtañca dassanaṁ;


pli: Adaliddoti taṁ āhu,


pli: amoghaṁ tassa jīvitaṁ.


pli: Tasmā saddhañca sīlañca,


pli: pasādaṁ dhammadassanaṁ;


pli: Anuyuñjetha medhāvī,


pli: saraṁ buddhāna sāsanan”ti.


pli: Dutiyaṁ.


title_pli: Aṅguttara Nikāya 4.53 6. Puññābhisandavagga

pli: Aṅguttara Nikāya 4.53


pli: 6. Puññābhisandavagga


pli: Paṭhamasaṁvāsasutta


pli: Ekaṁ samayaṁ bhagavā antarā ca madhuraṁ antarā ca verañjaṁ addhānamaggappaṭipanno hoti.


pli: Sambahulāpi kho gahapatī ca gahapatāniyo ca antarā ca madhuraṁ antarā ca verañjaṁ addhānamaggappaṭipannā honti.


pli: Atha kho bhagavā maggā okkamma aññatarasmiṁ rukkhamūle (…) nisīdi.


pli: Addasaṁsu kho gahapatī ca gahapatāniyo ca bhagavantaṁ aññatarasmiṁ rukkhamūle nisinnaṁ.


pli: Disvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinne kho te gahapatī ca gahapatāniyo ca bhagavā etadavoca:


pli: “Cattārome, gahapatayo, saṁvāsā.


pli: Katame cattāro?


pli: Chavo chavāya saddhiṁ saṁvasati,


pli: chavo deviyā saddhiṁ saṁvasati,


pli: devo chavāya saddhiṁ saṁvasati,


pli: devo deviyā saddhiṁ saṁvasati.


pli: Kathañca, gahapatayo, chavo chavāya saddhiṁ saṁvasati?


pli: Idha, gahapatayo, sāmiko hoti pāṇātipātī adinnādāyī kāmesumicchācārī musāvādī surāmerayamajjapamādaṭṭhāyī dussīlo pāpadhammo maccheramalapariyuṭṭhitena cetasā agāraṁ ajjhāvasati akkosakaparibhāsako samaṇabrāhmaṇānaṁ;


pli: bhariyāpissa hoti pāṇātipātinī adinnādāyinī kāmesumicchācārinī musāvādinī surāmerayamajjapamādaṭṭhāyinī dussīlā pāpadhammā maccheramalapariyuṭṭhitena cetasā agāraṁ ajjhāvasati akkosikaparibhāsikā samaṇabrāhmaṇānaṁ.


pli: Evaṁ kho, gahapatayo, chavo chavāya saddhiṁ saṁvasati.


pli: Kathañca, gahapatayo, chavo deviyā saddhiṁ saṁvasati?


pli: bhariyā khvassa hoti pāṇātipātā paṭiviratā adinnādānā paṭiviratā kāmesumicchācārā paṭiviratā musāvādā paṭiviratā surāmerayamajjapamādaṭṭhānā paṭiviratā sīlavatī kalyāṇadhammā vigatamalamaccherena cetasā agāraṁ ajjhāvasati anakkosikaparibhāsikā samaṇabrāhmaṇānaṁ.


pli: Evaṁ kho, gahapatayo, chavo deviyā saddhiṁ saṁvasati.


pli: Kathañca, gahapatayo, devo chavāya saddhiṁ saṁvasati?


pli: Idha, gahapatayo, sāmiko hoti pāṇātipātā paṭivirato adinnādānā paṭivirato kāmesumicchācārā paṭivirato musāvādā paṭivirato surāmerayamajjapamādaṭṭhānā paṭivirato sīlavā kalyāṇadhammo vigatamalamaccherena cetasā agāraṁ ajjhāvasati anakkosakaparibhāsako samaṇabrāhmaṇānaṁ;


pli: bhariyā khvassa hoti pāṇātipātinī …pe… surāmerayamajjapamādaṭṭhāyinī dussīlā pāpadhammā maccheramalapariyuṭṭhitena cetasā agāraṁ ajjhāvasati akkosikaparibhāsikā samaṇabrāhmaṇānaṁ.


pli: Evaṁ kho, gahapatayo, devo chavāya saddhiṁ saṁvasati.


pli: Kathañca, gahapatayo, devo deviyā saddhiṁ saṁvasati?


pli: Idha, gahapatayo, sāmiko hoti pāṇātipātā paṭivirato …pe… sīlavā kalyāṇadhammo vigatamalamaccherena cetasā agāraṁ ajjhāvasati anakkosakaparibhāsako samaṇabrāhmaṇānaṁ;


pli: bhariyāpissa hoti pāṇātipātā paṭiviratā …pe… surāmerayamajjapamādaṭṭhānā paṭiviratā sīlavatī kalyāṇadhammā vigatamalamaccherena cetasā agāraṁ ajjhāvasati anakkosikaparibhāsikā samaṇabrāhmaṇānaṁ.


pli: Evaṁ kho, gahapatayo, devo deviyā saddhiṁ saṁvasati.


pli: Ime kho, gahapatayo, cattāro saṁvāsāti.


pli: Ubho ca honti dussīlā,


pli: kadariyā paribhāsakā;


pli: Te honti jānipatayo,


pli: chavā saṁvāsamāgatā.


pli: Sāmiko hoti dussīlo,


pli: kadariyo paribhāsako;


pli: Bhariyā sīlavatī hoti,


pli: vadaññū vītamaccharā;


pli: Sāpi devī saṁvasati,


pli: chavena patinā saha.


pli: Sāmiko sīlavā hoti,


pli: vadaññū vītamaccharo;


pli: Bhariyā hoti dussīlā,


pli: kadariyā paribhāsikā;


pli: Sāpi chavā saṁvasati,


pli: devena patinā saha.


pli: Ubho saddhā vadaññū ca,


pli: saññatā dhammajīvino;


pli: aññamaññaṁ piyaṁvadā.


pli: Atthāsaṁ pacurā honti,


pli: phāsukaṁ upajāyati;


pli: Amittā dummanā honti,


pli: ubhinnaṁ samasīlinaṁ.


pli: Idha dhammaṁ caritvāna,


pli: samasīlabbatā ubho;


pli: Nandino devalokasmiṁ,


pli: modanti kāmakāmino”ti.


pli: Tatiyaṁ.


title_pli: Aṅguttara Nikāya 4.54 6. Puññābhisandavagga

pli: Aṅguttara Nikāya 4.54


pli: 6. Puññābhisandavagga


pli: Dutiyasaṁvāsasutta


pli: “Cattārome, bhikkhave, saṁvāsā.


pli: Katame cattāro?


pli: Chavo chavāya saddhiṁ saṁvasati,


pli: chavo deviyā saddhiṁ saṁvasati,


pli: devo chavāya saddhiṁ saṁvasati,


pli: devo deviyā saddhiṁ saṁvasati.


pli: Kathañca, bhikkhave, chavo chavāya saddhiṁ saṁvasati.


pli: Idha, bhikkhave, sāmiko hoti pāṇātipātī adinnādāyī kāmesumicchācārī musāvādī pisuṇavāco pharusavāco samphappalāpī abhijjhālu byāpannacitto micchādiṭṭhiko dussīlo pāpadhammo maccheramalapariyuṭṭhitena cetasā agāraṁ ajjhāvasati akkosakaparibhāsako samaṇabrāhmaṇānaṁ;


pli: bhariyāpissa hoti pāṇātipātinī adinnādāyinī kāmesumicchācārinī musāvādinī pisuṇavācā pharusavācā samphappalāpinī abhijjhālunī byāpannacittā micchādiṭṭhikā dussīlā pāpadhammā maccheramalapariyuṭṭhitena cetasā agāraṁ ajjhāvasati akkosikaparibhāsikā samaṇabrāhmaṇānaṁ.


pli: Evaṁ kho, bhikkhave, chavo chavāya saddhiṁ saṁvasati.


pli: Kathañca, bhikkhave, chavo deviyā saddhiṁ saṁvasati?


pli: Idha, bhikkhave, sāmiko hoti pāṇātipātī …pe… micchādiṭṭhiko dussīlo pāpadhammo maccheramalapariyuṭṭhitena cetasā agāraṁ ajjhāvasati akkosakaparibhāsako samaṇabrāhmaṇānaṁ;


pli: bhariyā khvassa hoti pāṇātipātā paṭiviratā adinnādānā paṭiviratā kāmesumicchācārā paṭiviratā musāvādā paṭiviratā pisuṇāya vācāya paṭiviratā pharusāya vācāya paṭiviratā samphappalāpā paṭiviratā anabhijjhālunī abyāpannacittā sammādiṭṭhikā sīlavatī kalyāṇadhammā vigatamalamaccherena cetasā agāraṁ ajjhāvasati anakkosikaparibhāsikā samaṇabrāhmaṇānaṁ.


pli: Evaṁ kho, bhikkhave, chavo deviyā saddhiṁ saṁvasati.


pli: Kathañca, bhikkhave, devo chavāya saddhiṁ saṁvasati?


pli: Idha, bhikkhave, sāmiko hoti pāṇātipātā paṭivirato adinnādānā paṭivirato kāmesumicchācārā paṭivirato musāvādā paṭivirato pisuṇāya vācāya paṭivirato pharusāya vācāya paṭivirato samphappalāpā paṭivirato anabhijjhālu abyāpannacitto sammādiṭṭhiko sīlavā kalyāṇadhammo vigatamalamaccherena cetasā agāraṁ ajjhāvasati anakkosakaparibhāsako samaṇabrāhmaṇānaṁ;


pli: bhariyā khvassa hoti pāṇātipātinī …pe… micchādiṭṭhikā dussīlā pāpadhammā maccheramalapariyuṭṭhitena cetasā agāraṁ ajjhāvasati akkosikaparibhāsikā samaṇabrāhmaṇānaṁ.


pli: Evaṁ kho, bhikkhave, devo chavāya saddhiṁ saṁvasati.


pli: Kathañca, bhikkhave, devo deviyā saddhiṁ saṁvasati?


pli: Idha, bhikkhave, sāmiko hoti pāṇātipātā paṭivirato …pe… sammādiṭṭhiko sīlavā kalyāṇadhammo vigatamalamaccherena cetasā agāraṁ ajjhāvasati anakkosakaparibhāsako samaṇabrāhmaṇānaṁ;


pli: bhariyāpissa hoti pāṇātipātā paṭiviratā …pe… sammādiṭṭhikā sīlavatī kalyāṇadhammā vigatamalamaccherena cetasā agāraṁ ajjhāvasati anakkosikaparibhāsikā samaṇabrāhmaṇānaṁ.


pli: Evaṁ kho, bhikkhave, devo deviyā saddhiṁ saṁvasati.


pli: Ime kho, bhikkhave, cattāro saṁvāsāti.


pli: Ubho ca honti dussīlā,


pli: kadariyā paribhāsakā;


pli: Te honti jānipatayo,


pli: chavā saṁvāsamāgatā.


pli: Sāmiko hoti dussīlo,


pli: kadariyo paribhāsako;


pli: Bhariyā sīlavatī hoti,


pli: vadaññū vītamaccharā;


pli: Sāpi devī saṁvasati,


pli: chavena patinā saha.


pli: Sāmiko sīlavā hoti,


pli: vadaññū vītamaccharo;


pli: Bhariyā hoti dussīlā,


pli: kadariyā paribhāsikā;


pli: Sāpi chavā saṁvasati,


pli: devena patinā saha.


pli: Ubho saddhā vadaññū ca,


pli: saññatā dhammajīvino;


pli: aññamaññaṁ piyaṁvadā.


pli: Atthāsaṁ pacurā honti,


pli: phāsukaṁ upajāyati;


pli: Amittā dummanā honti,


pli: ubhinnaṁ samasīlinaṁ.


pli: Idha dhammaṁ caritvāna,


pli: samasīlabbatā ubho;


pli: Nandino devalokasmiṁ,


pli: modanti kāmakāmino”ti.


pli: Catutthaṁ.


title_pli: Aṅguttara Nikāya 4.55 6. Puññābhisandavagga

pli: Aṅguttara Nikāya 4.55


pli: 6. Puññābhisandavagga


pli: Paṭhamasamajīvīsutta


pli: Evaṁ me sutaṁ—


pli: ekaṁ samayaṁ bhagavā bhaggesu viharati susumāragire bhesakaḷāvane migadāye.


pli: Atha kho bhagavā pubbaṇhasamayaṁ nivāsetvā pattacīvaramādāya yena nakulapituno gahapatissa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho nakulapitā ca gahapati nakulamātā ca gahapatānī yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinno kho nakulapitā gahapati bhagavantaṁ etadavoca:


pli: “Yato me, bhante, nakulamātā gahapatānī daharasseva daharā ānītā, nābhijānāmi nakulamātaraṁ gahapatāniṁ manasāpi aticaritā, kuto pana kāyena.


pli: Iccheyyāma mayaṁ, bhante, diṭṭhe ceva dhamme aññamaññaṁ passituṁ abhisamparāyañca aññamaññaṁ passitun”ti.


pli: Nakulamātāpi kho gahapatānī bhagavantaṁ etadavoca:


pli: “yatohaṁ, bhante, nakulapituno gahapatissa daharasseva daharā ānītā, nābhijānāmi nakulapitaraṁ gahapatiṁ manasāpi aticaritā, kuto pana kāyena.


pli: “Ākaṅkheyyuñce, gahapatayo, ubho jānipatayo diṭṭhe ceva dhamme aññamaññaṁ passituṁ abhisamparāyañca aññamaññaṁ passituṁ ubhova assu samasaddhā samasīlā samacāgā samapaññā, te diṭṭhe ceva dhamme aññamaññaṁ passanti abhisamparāyañca aññamaññaṁ passantīti.


pli: Ubho saddhā vadaññū ca,


pli: saññatā dhammajīvino;


pli: Te honti jānipatayo,


pli: aññamaññaṁ piyaṁvadā.


pli: Atthāsaṁ pacurā honti,


pli: phāsukaṁ upajāyati;


pli: Amittā dummanā honti,


pli: ubhinnaṁ samasīlinaṁ.


pli: Idha dhammaṁ caritvāna,


pli: samasīlabbatā ubho;


pli: Nandino devalokasmiṁ,


pli: modanti kāmakāmino”ti.


pli: Pañcamaṁ.


title_pli: Aṅguttara Nikāya 4.56 6. Puññābhisandavagga

pli: Aṅguttara Nikāya 4.56


pli: 6. Puññābhisandavagga


pli: Dutiyasamajīvīsutta


pli: “Ākaṅkheyyuñce, bhikkhave, ubho jānipatayo diṭṭhe ceva dhamme aññamaññaṁ passituṁ abhisamparāyañca aññamaññaṁ passituṁ ubhova assu samasaddhā samasīlā samacāgā samapaññā, te diṭṭhe ceva dhamme aññamaññaṁ passanti abhisamparāyañca aññamaññaṁ passantīti.


pli: Ubho saddhā vadaññū ca,


pli: saññatā dhammajīvino;


pli: Te honti jānipatayo,


pli: aññamaññaṁ piyaṁvadā.


pli: Atthāsaṁ pacurā honti,


pli: phāsukaṁ upajāyati;


pli: Amittā dummanā honti,


pli: ubhinnaṁ samasīlinaṁ.


pli: Idha dhammaṁ caritvāna,


pli: samasīlabbatā ubho;


pli: Nandino devalokasmiṁ,


pli: modanti kāmakāmino”ti.


pli: Chaṭṭhaṁ.


title_pli: Aṅguttara Nikāya 4.57 6. Puññābhisandavagga

pli: Aṅguttara Nikāya 4.57


pli: 6. Puññābhisandavagga


pli: Suppavāsāsutta


pli: Ekaṁ samayaṁ bhagavā koliyesu viharati pajjanikaṁ nāma koliyānaṁ nigamo.


pli: Atha kho bhagavā pubbaṇhasamayaṁ nivāsetvā pattacīvaramādāya yena suppavāsāya koliyadhītuyā nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho suppavāsā koliyadhītā bhagavantaṁ paṇītena khādanīyena bhojanīyena sahatthā santappesi sampavāresi.


pli: Atha kho suppavāsā koliyadhītā bhagavantaṁ bhuttāviṁ onītapattapāṇiṁ ekamantaṁ nisīdi.


pli: Ekamantaṁ nisinnaṁ kho suppavāsaṁ koliyadhītaraṁ bhagavā etadavoca:


pli: “Bhojanaṁ, suppavāse, dentī ariyasāvikā paṭiggāhakānaṁ cattāri ṭhānāni deti.


pli: Katamāni cattāri?


pli: Āyuṁ deti, vaṇṇaṁ deti, sukhaṁ deti, balaṁ deti.


pli: Āyuṁ kho pana datvā āyussa bhāginī hoti dibbassa vā mānusassa vā.


pli: Vaṇṇaṁ datvā vaṇṇassa bhāginī hoti dibbassa vā mānusassa vā.


pli: Sukhaṁ datvā sukhassa bhāginī hoti dibbassa vā mānusassa vā.


pli: Balaṁ datvā balassa bhāginī hoti dibbassa vā mānusassa vā.


pli: Bhojanaṁ, suppavāse, dentī ariyasāvikā paṭiggāhakānaṁ imāni cattāri ṭhānāni detīti.


pli: Susaṅkhataṁ bhojanaṁ yā dadāti,


pli: Suciṁ paṇītaṁ rasasā upetaṁ;


pli: Sā dakkhiṇā ujjugatesu dinnā,


pli: Caraṇūpapannesu mahaggatesu;


pli: Puññena puññaṁ saṁsandamānā,


pli: Mahapphalā lokavidūna vaṇṇitā.


pli: Etādisaṁ yaññamanussarantā,


pli: Ye vedajātā vicaranti loke;


pli: Vineyya maccheramalaṁ samūlaṁ,


pli: Aninditā saggamupenti ṭhānan”ti.


pli: Sattamaṁ.


title_pli: Aṅguttara Nikāya 4.58 6. Puññābhisandavagga

pli: Aṅguttara Nikāya 4.58


pli: 6. Puññābhisandavagga


pli: Sudattasutta


pli: Atha kho anāthapiṇḍiko gahapati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho anāthapiṇḍikaṁ gahapatiṁ bhagavā etadavoca:


pli: “Bhojanaṁ, gahapati, dadamāno ariyasāvako paṭiggāhakānaṁ cattāri ṭhānāni deti.


pli: Katamāni cattāri?


pli: Āyuṁ deti, vaṇṇaṁ deti, sukhaṁ deti, balaṁ deti.


pli: Āyuṁ kho pana datvā āyussa bhāgī hoti dibbassa vā mānusassa vā.


pli: Vaṇṇaṁ datvā … sukhaṁ datvā … balaṁ datvā balassa bhāgī hoti dibbassa vā mānusassa vā.


pli: Bhojanaṁ, gahapati, dadamāno ariyasāvako paṭiggāhakānaṁ imāni cattāri ṭhānāni detīti.


pli: Yo saññatānaṁ paradattabhojinaṁ,


pli: Kālena sakkacca dadāti bhojanaṁ;


pli: Cattāri ṭhānāni anuppavecchati,


pli: Āyuñca vaṇṇañca sukhaṁ balañca.


pli: So āyudāyī vaṇṇadāyī,


pli: sukhaṁ balaṁ dado naro;


pli: Dīghāyu yasavā hoti,


pli: yattha yatthūpapajjatī”ti.


pli: Aṭṭhamaṁ.


title_pli: Aṅguttara Nikāya 4.59 6. Puññābhisandavagga

pli: Aṅguttara Nikāya 4.59


pli: 6. Puññābhisandavagga


pli: Bhojanasutta


pli: “Bhojanaṁ, bhikkhave, dadamāno dāyako paṭiggāhakānaṁ cattāri ṭhānāni deti.


pli: Katamāni cattāri?


pli: Āyuṁ deti, vaṇṇaṁ deti, sukhaṁ deti, balaṁ deti.


pli: Āyuṁ kho pana datvā āyussa bhāgī hoti dibbassa vā mānusassa vā.


pli: Vaṇṇaṁ datvā … sukhaṁ datvā … balaṁ datvā balassa bhāgī hoti dibbassa vā mānusassa vā.


pli: Bhojanaṁ, bhikkhave, dadamāno dāyako paṭiggāhakānaṁ imāni cattāri ṭhānāni detīti.


pli: Yo saññatānaṁ paradattabhojinaṁ,


pli: Kālena sakkacca dadāti bhojanaṁ;


pli: Cattāri ṭhānāni anuppavecchati,


pli: Āyuñca vaṇṇañca sukhaṁ balañca.


pli: So āyudāyī vaṇṇadāyī,


pli: sukhaṁ balaṁ dado naro;


pli: Dīghāyu yasavā hoti,


pli: yattha yatthūpapajjatī”ti.


pli: Navamaṁ.


title_pli: Aṅguttara Nikāya 4.6 1. Bhaṇḍagāmavagga

pli: Aṅguttara Nikāya 4.6


pli: 1. Bhaṇḍagāmavagga


pli: Appassutasutta


pli: “Cattārome, bhikkhave, puggalā santo saṁvijjamānā lokasmiṁ.


pli: Katame cattāro?


pli: Appassuto sutena anupapanno,


pli: appassuto sutena upapanno,


pli: bahussuto sutena anupapanno,


pli: bahussuto sutena upapanno.


pli: Kathañca, bhikkhave, puggalo appassuto hoti sutena anupapanno?


pli: Idha, bhikkhave, ekaccassa puggalassa appakaṁ sutaṁ hoti—


pli: suttaṁ geyyaṁ veyyākaraṇaṁ gāthā udānaṁ itivuttakaṁ jātakaṁ abbhutadhammaṁ vedallaṁ.


pli: So tassa appakassa sutassa na atthamaññāya dhammamaññāya dhammānudhammappaṭipanno hoti.


pli: Evaṁ kho, bhikkhave, puggalo appassuto hoti sutena anupapanno.


pli: Kathañca, bhikkhave, puggalo appassuto hoti sutena upapanno?


pli: So tassa appakassa sutassa atthamaññāya dhammamaññāya dhammānudhammappaṭipanno hoti.


pli: Evaṁ kho, bhikkhave, puggalo appassuto hoti sutena upapanno.


pli: Kathañca, bhikkhave, puggalo bahussuto hoti sutena anupapanno?


pli: Idha, bhikkhave, ekaccassa puggalassa bahukaṁ sutaṁ hoti—


pli: So tassa bahukassa sutassa na atthamaññāya dhammamaññāya dhammānudhammappaṭipanno hoti.


pli: Evaṁ kho, bhikkhave, puggalo bahussuto hoti sutena anupapanno.


pli: Kathañca, bhikkhave, puggalo bahussuto hoti sutena upapanno?


pli: So tassa bahukassa sutassa atthamaññāya dhammamaññāya dhammānudhammappaṭipanno hoti.


pli: Evaṁ kho, bhikkhave, puggalo bahussuto hoti sutena upapanno.


pli: Ime kho, bhikkhave, cattāro puggalā santo saṁvijjamānā lokasminti.


pli: Appassutopi ce hoti,


pli: sīlesu asamāhito;


pli: Ubhayena naṁ garahanti,


pli: sīlato ca sutena ca.


pli: sīlesu susamāhito;


pli: Sīlato naṁ pasaṁsanti,


pli: tassa sampajjate sutaṁ.


pli: Bahussutopi ce hoti,


pli: Sīlato naṁ garahanti,


pli: nāssa sampajjate sutaṁ.


pli: Ubhayena naṁ pasaṁsanti,


pli: Bahussutaṁ dhammadharaṁ,


pli: sappaññaṁ buddhasāvakaṁ;


pli: Nekkhaṁ jambonadasseva,


pli: ko taṁ ninditumarahati;


pli: Devāpi naṁ pasaṁsanti,


pli: brahmunāpi pasaṁsito”ti.


pli: Chaṭṭhaṁ.


title_pli: Aṅguttara Nikāya 4.60 6. Puññābhisandavagga

pli: Aṅguttara Nikāya 4.60


pli: 6. Puññābhisandavagga


pli: Gihisāmīcisutta


pli: Atha kho anāthapiṇḍiko gahapati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho anāthapiṇḍikaṁ gahapatiṁ bhagavā etadavoca:


pli: “Catūhi kho, gahapati, dhammehi samannāgato ariyasāvako gihisāmīcipaṭipadaṁ paṭipanno hoti yasopaṭilābhiniṁ saggasaṁvattanikaṁ.


pli: Katamehi catūhi?


pli: Idha, gahapati, ariyasāvako bhikkhusaṅghaṁ paccupaṭṭhito hoti cīvarena, bhikkhusaṅghaṁ paccupaṭṭhito hoti piṇḍapātena, bhikkhusaṅghaṁ paccupaṭṭhito hoti senāsanena, bhikkhusaṅghaṁ paccupaṭṭhito hoti gilānappaccayabhesajjaparikkhārena.


pli: Imehi kho, gahapati, catūhi dhammehi samannāgato ariyasāvako gihisāmīcipaṭipadaṁ paṭipanno hoti yasopaṭilābhiniṁ saggasaṁvattanikanti.


pli: Gihisāmīcipaṭipadaṁ,


pli: paṭipajjanti paṇḍitā;


pli: Sammaggate sīlavante,


pli: cīvarena upaṭṭhitā.


pli: Piṇḍapātasayanena,


pli: Gilānappaccayena ca;


pli: Tesaṁ divā ca ratto ca,


pli: Sadā puññaṁ pavaḍḍhati;


pli: Saggañca kamatiṭṭhānaṁ,


pli: Kammaṁ katvāna bhaddakan”ti.


pli: Dasamaṁ.


pli: Puññābhisandavaggo paṭhamo.


pli: Tassuddānaṁ


pli: Dve puññābhisandā dve ca,


pli: saṁvāsā samajīvino;


pli: Suppavāsā sudatto ca,


pli: bhojanaṁ gihisāmicīti.


title_pli: Aṅguttara Nikāya 4.61 7. Pattakammavagga

pli: Aṅguttara Nikāya 4.61


pli: 7. Pattakammavagga


pli: Pattakammasutta


pli: Atha kho anāthapiṇḍiko gahapati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho anāthapiṇḍikaṁ gahapatiṁ bhagavā etadavoca:


pli: “Cattārome, gahapati, dhammā iṭṭhā kantā manāpā dullabhā lokasmiṁ.


pli: Katame cattāro?


pli: Bhogā me uppajjantu sahadhammenāti, ayaṁ paṭhamo dhammo iṭṭho kanto manāpo dullabho lokasmiṁ.


pli: Bhoge laddhā sahadhammena yaso me āgacchatu saha ñātīhi saha upajjhāyehīti, ayaṁ dutiyo dhammo iṭṭho kanto manāpo dullabho lokasmiṁ.


pli: Bhoge laddhā sahadhammena yasaṁ laddhā saha ñātīhi saha upajjhāyehi ciraṁ jīvāmi dīghamāyuṁ pālemīti, ayaṁ tatiyo dhammo iṭṭho kanto manāpo dullabho lokasmiṁ.


pli: Bhoge laddhā sahadhammena yasaṁ laddhā saha ñātīhi saha upajjhāyehi ciraṁ jīvitvā dīghamāyuṁ pāletvā kāyassa bhedā paraṁ maraṇā sugatiṁ saggaṁ lokaṁ upapajjāmīti, ayaṁ catuttho dhammo iṭṭho kanto manāpo dullabho lokasmiṁ.


pli: Ime kho, gahapati, cattāro dhammā iṭṭhā kantā manāpā dullabhā lokasmiṁ.


pli: Imesaṁ kho, gahapati, catunnaṁ dhammānaṁ iṭṭhānaṁ kantānaṁ manāpānaṁ dullabhānaṁ lokasmiṁ cattāro dhammā paṭilābhāya saṁvattanti.


pli: Saddhāsampadā, sīlasampadā, cāgasampadā, paññāsampadā.


pli: Katamā ca, gahapati, saddhāsampadā?


pli: Idha, gahapati, ariyasāvako saddho hoti, saddahati tathāgatassa bodhiṁ:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi, satthā devamanussānaṁ buddho bhagavā’ti.


pli: Ayaṁ vuccati, gahapati, saddhāsampadā.


pli: Katamā ca, gahapati, sīlasampadā?


pli: Idha, gahapati, ariyasāvako pāṇātipātā paṭivirato hoti …pe… surāmerayamajjapamādaṭṭhānā paṭivirato hoti.


pli: Ayaṁ vuccati, gahapati, sīlasampadā.


pli: Katamā ca, gahapati, cāgasampadā?


pli: Idha, gahapati, ariyasāvako vigatamalamaccherena cetasā agāraṁ ajjhāvasati muttacāgo payatapāṇi vosaggarato yācayogo dānasaṁvibhāgarato.


pli: Ayaṁ vuccati, gahapati, cāgasampadā.


pli: Katamā ca, gahapati, paññāsampadā?


pli: Abhijjhāvisamalobhābhibhūtena, gahapati, cetasā viharanto akiccaṁ karoti, kiccaṁ aparādheti.


pli: Akiccaṁ karonto kiccaṁ aparādhento yasā ca sukhā ca dhaṁsati.


pli: Byāpādābhibhūtena, gahapati, cetasā viharanto akiccaṁ karoti, kiccaṁ aparādheti.


pli: Thinamiddhābhibhūtena, gahapati, cetasā viharanto akiccaṁ karoti kiccaṁ aparādheti.


pli: Uddhaccakukkuccābhibhūtena, gahapati, cetasā viharanto akiccaṁ karoti, kiccaṁ aparādheti.


pli: Vicikicchābhibhūtena, gahapati, cetasā viharanto akiccaṁ karoti, kiccaṁ aparādheti.


pli: Sa kho so, gahapati, ariyasāvako abhijjhāvisamalobho cittassa upakkilesoti, iti viditvā abhijjhāvisamalobhaṁ cittassa upakkilesaṁ pajahati.


pli: Byāpādo cittassa upakkilesoti, iti viditvā byāpādaṁ cittassa upakkilesaṁ pajahati.


pli: Thinamiddhaṁ cittassa upakkilesoti, iti viditvā thinamiddhaṁ cittassa upakkilesaṁ pajahati.


pli: Uddhaccakukkuccaṁ cittassa upakkilesoti, iti viditvā uddhaccakukkuccaṁ cittassa upakkilesaṁ pajahati.


pli: Vicikicchā cittassa upakkilesoti, iti viditvā vicikicchaṁ cittassa upakkilesaṁ pajahati.


pli: Yato ca kho, gahapati, ariyasāvakassa abhijjhāvisamalobho cittassa upakkilesoti, iti viditvā abhijjhāvisamalobho cittassa upakkileso pahīno hoti.


pli: Byāpādo cittassa upakkilesoti, iti viditvā byāpādo cittassa upakkileso pahīno hoti.


pli: Thinamiddhaṁ cittassa upakkilesoti, iti viditvā thinamiddhaṁ cittassa upakkileso pahīno hoti.


pli: Uddhaccakukkuccaṁ cittassa upakkilesoti, iti viditvā uddhaccakukkuccaṁ cittassa upakkileso pahīno hoti.


pli: Vicikicchā cittassa upakkilesoti, iti viditvā vicikicchā cittassa upakkileso pahīno hoti.


pli: Ayaṁ vuccati, gahapati, ariyasāvako mahāpañño puthupañño āpātadaso paññāsampanno.


pli: Ayaṁ vuccati, gahapati, paññāsampadā.


pli: Imesaṁ kho, gahapati, catunnaṁ dhammānaṁ iṭṭhānaṁ kantānaṁ manāpānaṁ dullabhānaṁ lokasmiṁ ime cattāro dhammā paṭilābhāya saṁvattanti.


pli: Sa kho so, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi cattāri pattakammāni kattā hoti.


pli: Katamāni cattāri?


pli: Idha, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi attānaṁ sukheti pīṇeti sammā sukhaṁ pariharati.


pli: Mātāpitaro sukheti pīṇeti sammā sukhaṁ pariharati.


pli: Puttadāradāsakammakaraporise sukheti pīṇeti sammā sukhaṁ pariharati.


pli: Mittāmacce sukheti pīṇeti sammā sukhaṁ pariharati.


pli: Idamassa paṭhamaṁ ṭhānagataṁ hoti pattagataṁ āyatanaso paribhuttaṁ.


pli: Puna caparaṁ, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi yā tā honti āpadā aggito vā udakato vā rājato vā corato vā appiyato vā dāyādato, tathārūpāsu āpadāsu pariyodhāya saṁvattati.


pli: Sotthiṁ attānaṁ karoti.


pli: Idamassa dutiyaṁ ṭhānagataṁ hoti pattagataṁ āyatanaso paribhuttaṁ.


pli: Puna caparaṁ, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi pañcabaliṁ kattā hoti—


pli: ñātibaliṁ, atithibaliṁ, pubbapetabaliṁ, rājabaliṁ, devatābaliṁ.


pli: Idamassa tatiyaṁ ṭhānagataṁ hoti pattagataṁ āyatanaso paribhuttaṁ.


pli: Puna caparaṁ, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi ye te samaṇabrāhmaṇā madappamādā paṭiviratā khantisoracce niviṭṭhā ekamattānaṁ damenti, ekamattānaṁ samenti, ekamattānaṁ parinibbāpenti, tathārūpesu samaṇabrāhmaṇesu uddhaggikaṁ dakkhiṇaṁ patiṭṭhāpeti sovaggikaṁ sukhavipākaṁ saggasaṁvattanikaṁ.


pli: Idamassa catutthaṁ ṭhānagataṁ hoti pattagataṁ āyatanaso paribhuttaṁ.


pli: Sa kho so, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi imāni cattāri pattakammāni kattā hoti.


pli: Yassa kassaci, gahapati, aññatra imehi catūhi pattakammehi bhogā parikkhayaṁ gacchanti, ime vuccanti, gahapati, bhogā aṭṭhānagatā apattagatā anāyatanaso paribhuttā.


pli: Yassa kassaci, gahapati, imehi catūhi pattakammehi bhogā parikkhayaṁ gacchanti, ime vuccanti, gahapati, bhogā ṭhānagatā pattagatā āyatanaso paribhuttāti.


pli: Bhuttā bhogā bhatā bhaccā,


pli: Vitiṇṇā āpadāsu me;


pli: Uddhaggā dakkhiṇā dinnā,


pli: Atho pañcabalī katā;


pli: Upaṭṭhitā sīlavanto,


pli: Saññatā brahmacārayo.


pli: Yadatthaṁ bhogaṁ iccheyya,


pli: paṇḍito gharamāvasaṁ;


pli: So me attho anuppatto,


pli: kataṁ ananutāpiyaṁ.


pli: Etaṁ anussaraṁ macco,


pli: ariyadhamme ṭhito naro;


pli: Idheva naṁ pasaṁsanti,


pli: pecca sagge pamodatī”ti.


pli: Paṭhamaṁ.


title_pli: Aṅguttara Nikāya 4.62 7. Pattakammavagga

pli: Aṅguttara Nikāya 4.62


pli: 7. Pattakammavagga


pli: Ānaṇyasutta


pli: Atha kho anāthapiṇḍiko gahapati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho anāthapiṇḍikaṁ gahapatiṁ bhagavā etadavoca:


pli: “Cattārimāni, gahapati, sukhāni adhigamanīyāni gihinā kāmabhoginā kālena kālaṁ samayena samayaṁ upādāya.


pli: Katamāni cattāri?


pli: Atthisukhaṁ, bhogasukhaṁ, ānaṇyasukhaṁ, anavajjasukhaṁ.


pli: Katamañca, gahapati, atthisukhaṁ?


pli: Idha, gahapati, kulaputtassa bhogā honti uṭṭhānavīriyādhigatā bāhābalaparicitā sedāvakkhittā dhammikā dhammaladdhā.


pli: So ‘bhogā me atthi uṭṭhānavīriyādhigatā bāhābalaparicitā sedāvakkhittā dhammikā dhammaladdhā’ti adhigacchati sukhaṁ, adhigacchati somanassaṁ.


pli: Idaṁ vuccati, gahapati, atthisukhaṁ.


pli: Katamañca, gahapati, bhogasukhaṁ?


pli: Idha, gahapati, kulaputto uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi paribhuñjati puññāni ca karoti.


pli: So ‘uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi paribhuñjāmi puññāni ca karomī’ti adhigacchati sukhaṁ, adhigacchati somanassaṁ.


pli: Idaṁ vuccati, gahapati, bhogasukhaṁ.


pli: Katamañca, gahapati, ānaṇyasukhaṁ?


pli: Idha, gahapati, kulaputto na kassaci kiñci dhāreti appaṁ vā bahuṁ vā.


pli: So ‘na kassaci kiñci dhāremi appaṁ vā bahuṁ vā’ti adhigacchati sukhaṁ, adhigacchati somanassaṁ.


pli: Idaṁ vuccati, gahapati, ānaṇyasukhaṁ.


pli: Katamañca, gahapati, anavajjasukhaṁ?


pli: Idha, gahapati, ariyasāvako anavajjena kāyakammena samannāgato hoti, anavajjena vacīkammena samannāgato hoti, anavajjena manokammena samannāgato hoti.


pli: So ‘anavajjenamhi kāyakammena samannāgato, anavajjena vacīkammena samannāgato, anavajjena manokammena samannāgato’ti adhigacchati sukhaṁ, adhigacchati somanassaṁ.


pli: Idaṁ vuccati, gahapati, anavajjasukhaṁ.


pli: Imāni kho, gahapati, cattāri sukhāni adhigamanīyāni gihinā kāmabhoginā kālena kālaṁ samayena samayaṁ upādāyāti.


pli: Ānaṇyasukhaṁ ñatvāna,


pli: Atho atthisukhaṁ paraṁ;


pli: Bhuñjaṁ bhogasukhaṁ macco,


pli: Tato paññā vipassati.


pli: Vipassamāno jānāti,


pli: ubho bhoge sumedhaso;


pli: Anavajjasukhassetaṁ,


pli: kalaṁ nāgghati soḷasin”ti.


pli: Dutiyaṁ.


title_pli: Aṅguttara Nikāya 4.63 7. Pattakammavagga

pli: Aṅguttara Nikāya 4.63


pli: 7. Pattakammavagga


pli: Brahmasutta


pli: “Sabrahmakāni, bhikkhave, tāni kulāni yesaṁ puttānaṁ mātāpitaro ajjhāgāre pūjitā honti.


pli: Sapubbācariyakāni, bhikkhave, tāni kulāni, yesaṁ puttānaṁ mātāpitaro ajjhāgāre pūjitā honti.


pli: Sapubbadevatāni, bhikkhave, tāni kulāni yesaṁ puttānaṁ mātāpitaro ajjhāgāre pūjitā honti.


pli: Sāhuneyyakāni, bhikkhave, tāni kulāni yesaṁ puttānaṁ mātāpitaro ajjhāgāre pūjitā honti.


pli: Brahmāti, bhikkhave, mātāpitūnaṁ etaṁ adhivacanaṁ.


pli: Pubbācariyāti, bhikkhave, mātāpitūnaṁ etaṁ adhivacanaṁ.


pli: Pubbadevatāti, bhikkhave, mātāpitūnaṁ etaṁ adhivacanaṁ.


pli: Āhuneyyāti, bhikkhave, mātāpitūnaṁ etaṁ adhivacanaṁ.


pli: Taṁ kissa hetu?


pli: Bahukārā, bhikkhave, mātāpitaro, puttānaṁ āpādakā posakā imassa lokassa dassetāroti.


pli: Brahmāti mātāpitaro,


pli: pubbācariyāti vuccare;


pli: Āhuneyyā ca puttānaṁ,


pli: pajāya anukampakā.


pli: Tasmā hi ne namasseyya,


pli: sakkareyya ca paṇḍito;


pli: Annena atha pānena,


pli: vatthena sayanena ca;


pli: Ucchādanena nhāpanena,


pli: pādānaṁ dhovanena ca.


pli: Tāya naṁ pāricariyāya,


pli: mātāpitūsu paṇḍitā;


pli: Idheva naṁ pasaṁsanti,


pli: pecca sagge pamodatī”ti.


pli: Tatiyaṁ.


title_pli: Aṅguttara Nikāya 4.64 7. Pattakammavagga

pli: Aṅguttara Nikāya 4.64


pli: 7. Pattakammavagga


pli: Nirayasutta


pli: “Catūhi, bhikkhave, dhammehi samannāgato yathābhataṁ nikkhitto evaṁ niraye.


pli: Katamehi catūhi?


pli: Pāṇātipātī hoti, adinnādāyī hoti, kāmesumicchācārī hoti, musāvādī hoti—


pli: imehi kho, bhikkhave, catūhi dhammehi samannāgato yathābhataṁ nikkhitto evaṁ nirayeti.


pli: Pāṇātipāto adinnādānaṁ,


pli: Musāvādo ca vuccati;


pli: Paradāragamanañcāpi,


pli: Nappasaṁsanti paṇḍitā”ti.


pli: Catutthaṁ.


title_pli: Aṅguttara Nikāya 4.65 7. Pattakammavagga

pli: Aṅguttara Nikāya 4.65


pli: Rūpasutta


pli: “Cattārome, bhikkhave, puggalā santo saṁvijjamānā lokasmiṁ.


pli: Katame cattāro?


pli: Rūpappamāṇo rūpappasanno, ghosappamāṇo ghosappasanno, lūkhappamāṇo lūkhappasanno, dhammappamāṇo dhammappasanno—


pli: Ime kho, bhikkhave, cattāro puggalā santo saṁvijjamānā lokasminti.


pli: Ye ca rūpe pamāṇiṁsu,


pli: ye ca ghosena anvagū;


pli: Chandarāgavasūpetā,


pli: nābhijānanti te janā.


pli: Ajjhattañca na jānāti,


pli: bahiddhā ca na passati;


pli: Samantāvaraṇo bālo,


pli: sa ve ghosena vuyhati.


pli: bahiddhā ca vipassati;


pli: Bahiddhā phaladassāvī,


pli: sopi ghosena vuyhati.


pli: Ajjhattañca pajānāti,


pli: Vinīvaraṇadassāvī,


pli: na so ghosena vuyhatī”ti.


pli: Pañcamaṁ.


title_pli: Aṅguttara Nikāya 4.66 7. Pattakammavagga

pli: Aṅguttara Nikāya 4.66


pli: 7. Pattakammavagga


pli: Sarāgasutta


pli: “Cattārome, bhikkhave, puggalā santo saṁvijjamānā lokasmiṁ.


pli: Katame cattāro?


pli: Sarāgo, sadoso, samoho, samāno—


pli: Ime kho, bhikkhave, cattāro puggalā santo saṁvijjamānā lokasminti.


pli: Sārattā rajanīyesu,


pli: Piyarūpābhinandino;


pli: Mohena āvutā sattā,


pli: Baddhā vaḍḍhenti bandhanaṁ.


pli: Rāgajaṁ dosajañcāpi,


pli: mohajaṁ cāpaviddasū;


pli: Karontākusalaṁ kammaṁ,


pli: savighātaṁ dukhudrayaṁ.


pli: Avijjānivutā posā,


pli: andhabhūtā acakkhukā;


pli: Yathā dhammā tathā santā,


pli: na tassevanti maññare”ti.


pli: Chaṭṭhaṁ.


title_pli: Aṅguttara Nikāya 4.67 7. Pattakammavagga

pli: Aṅguttara Nikāya 4.67


pli: 7. Pattakammavagga


pli: Ahirājasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sāvatthiyaṁ aññataro bhikkhu ahinā daṭṭho kālaṅkato hoti.


pli: Atha kho sambahulā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “idha, bhante, sāvatthiyaṁ aññataro bhikkhu ahinā daṭṭho kālaṅkato”ti.


pli: “Na hi nūna so, bhikkhave, bhikkhu cattāri ahirājakulāni mettena cittena phari.


pli: Sace hi so, bhikkhave, bhikkhu cattāri ahirājakulāni mettena cittena phareyya, na hi so, bhikkhave, bhikkhu ahinā daṭṭho kālaṁ kareyya.


pli: Katamāni cattāri?


pli: Virūpakkhaṁ ahirājakulaṁ, erāpathaṁ ahirājakulaṁ, chabyāputtaṁ ahirājakulaṁ, kaṇhāgotamakaṁ ahirājakulaṁ.


pli: Na hi nūna so, bhikkhave, bhikkhu imāni cattāri ahirājakulāni mettena cittena phari.


pli: Sace hi so, bhikkhave, bhikkhu imāni cattāri ahirājakulāni mettena cittena phareyya, na hi so, bhikkhave, bhikkhu ahinā daṭṭho kālaṁ kareyya.


pli: Anujānāmi, bhikkhave, imāni cattāri ahirājakulāni mettena cittena pharituṁ attaguttiyā attarakkhāya attaparittāyāti.


pli: Virūpakkhehi me mettaṁ,


pli: Mettaṁ erāpathehi me;


pli: Chabyāputtehi me mettaṁ,


pli: Mettaṁ kaṇhāgotamakehi ca.


pli: Apādakehi me mettaṁ,


pli: mettaṁ dvipādakehi me;


pli: Catuppadehi me mettaṁ,


pli: mettaṁ bahuppadehi me.


pli: Mā maṁ apādako hiṁsi,


pli: mā maṁ hiṁsi dvipādako;


pli: Mā maṁ catuppado hiṁsi,


pli: mā maṁ hiṁsi bahuppado.


pli: Sabbe sattā sabbe pāṇā,


pli: sabbe bhūtā ca kevalā;


pli: Sabbe bhadrāni passantu,


pli: mā kañci pāpamāgamā.


pli: Appamāṇo buddho,


pli: Appamāṇo dhammo;


pli: Appamāṇo saṅgho,


pli: Pamāṇavantāni sarīsapāni.


pli: Ahivicchikā satapadī,


pli: Uṇṇanābhī sarabū mūsikā;


pli: Katā me rakkhā katā me parittā,


pli: Paṭikkamantu bhūtāni;


pli: Sohaṁ namo bhagavato,


pli: Namo sattannaṁ sammāsambuddhānan”ti.


pli: Sattamaṁ.


title_pli: Aṅguttara Nikāya 4.68 7. Pattakammavagga

pli: Aṅguttara Nikāya 4.68


pli: 7. Pattakammavagga


pli: Devadattasutta


pli: Ekaṁ samayaṁ bhagavā rājagahe viharati gijjhakūṭe pabbate acirapakkante devadatte.


pli: Tatra kho bhagavā devadattaṁ ārabbha bhikkhū āmantesi:


pli: “attavadhāya, bhikkhave, devadattassa lābhasakkārasiloko udapādi.


pli: Parābhavāya, bhikkhave, devadattassa lābhasakkārasiloko udapādi.


pli: Seyyathāpi, bhikkhave, kadalī attavadhāya phalaṁ deti, parābhavāya phalaṁ deti;


pli: evamevaṁ kho, bhikkhave, attavadhāya devadattassa lābhasakkārasiloko udapādi, parābhavāya devadattassa lābhasakkārasiloko udapādi.


pli: Seyyathāpi, bhikkhave, veḷu attavadhāya phalaṁ deti, parābhavāya phalaṁ deti;


pli: Seyyathāpi, bhikkhave, naḷo attavadhāya phalaṁ deti, parābhavāya phalaṁ deti;


pli: Seyyathāpi, bhikkhave, assatarī attavadhāya gabbhaṁ gaṇhāti, parābhavāya gabbhaṁ gaṇhāti;


pli: evamevaṁ kho, bhikkhave, attavadhāya devadattassa lābhasakkārasiloko udapādi, parābhavāya devadattassa lābhasakkārasiloko udapādīti.


pli: Phalaṁ ve kadaliṁ hanti,


pli: phalaṁ veḷuṁ phalaṁ naḷaṁ;


pli: Sakkāro kāpurisaṁ hanti,


pli: gabbho assatariṁ yathā”ti.


pli: Aṭṭhamaṁ.


title_pli: Aṅguttara Nikāya 4.69 7. Pattakammavagga

pli: Aṅguttara Nikāya 4.69


pli: 7. Pattakammavagga


pli: Padhānasutta


pli: “Cattārimāni, bhikkhave, padhānāni.


pli: Katamāni cattāri?


pli: Saṁvarappadhānaṁ, pahānappadhānaṁ, bhāvanāppadhānaṁ, anurakkhaṇāppadhānaṁ.


pli: Katamañca, bhikkhave, saṁvarappadhānaṁ?


pli: Idha, bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti vāyamati vīriyaṁ ārabhati cittaṁ paggaṇhāti padahati.


pli: Idaṁ vuccati, bhikkhave, saṁvarappadhānaṁ.


pli: Katamañca, bhikkhave, pahānappadhānaṁ?


pli: Idha, bhikkhave, bhikkhu uppannānaṁ pāpakānaṁ akusalānaṁ dhammānaṁ pahānāya chandaṁ janeti vāyamati vīriyaṁ ārabhati cittaṁ paggaṇhāti padahati.


pli: Idaṁ vuccati, bhikkhave, pahānappadhānaṁ.


pli: Katamañca, bhikkhave, bhāvanāppadhānaṁ?


pli: Idha, bhikkhave, bhikkhu anuppannānaṁ kusalānaṁ dhammānaṁ uppādāya chandaṁ janeti vāyamati vīriyaṁ ārabhati cittaṁ paggaṇhāti padahati.


pli: Idaṁ vuccati, bhikkhave, bhāvanāppadhānaṁ.


pli: Idha, bhikkhave, bhikkhu uppannānaṁ kusalānaṁ dhammānaṁ ṭhitiyā asammosāya bhiyyobhāvāya vepullāya bhāvanāya pāripūriyā chandaṁ janeti vāyamati vīriyaṁ ārabhati cittaṁ paggaṇhāti padahati.


pli: Idaṁ vuccati, bhikkhave, anurakkhaṇāppadhānaṁ.


pli: Imāni kho, bhikkhave, cattāri padhānānīti.


pli: Saṁvaro ca pahānañca,


pli: bhāvanā anurakkhaṇā;


pli: Ete padhānā cattāro,


pli: desitādiccabandhunā;


pli: Yo hi bhikkhu idhātāpī,


pli: khayaṁ dukkhassa pāpuṇe”ti.


pli: Navamaṁ.


title_pli: Aṅguttara Nikāya 4.7 1. Bhaṇḍagāmavagga

pli: Aṅguttara Nikāya 4.7


pli: 1. Bhaṇḍagāmavagga


pli: Sobhanasutta


pli: “Cattārome, bhikkhave, viyattā vinītā visāradā bahussutā dhammadharā dhammānudhammappaṭipannā saṅghaṁ sobhenti.


pli: Katame cattāro?


pli: Bhikkhu, bhikkhave, viyatto vinīto visārado bahussuto dhammadharo dhammānudhammappaṭipanno saṅghaṁ sobheti.


pli: Bhikkhunī, bhikkhave, viyattā vinītā visāradā bahussutā dhammadharā dhammānudhammappaṭipannā saṅghaṁ sobheti.


pli: Upāsako, bhikkhave, viyatto vinīto visārado bahussuto dhammadharo dhammānudhammappaṭipanno saṅghaṁ sobheti.


pli: Upāsikā, bhikkhave, viyattā vinītā visāradā bahussutā dhammadharā dhammānudhammappaṭipannā saṅghaṁ sobheti.


pli: Ime kho, bhikkhave, cattāro viyattā vinītā visāradā bahussutā dhammadharā dhammānudhammappaṭipannā saṅghaṁ sobhentīti.


pli: Yo hoti viyatto ca visārado ca,


pli: Bahussuto dhammadharo ca hoti;


pli: Dhammassa hoti anudhammacārī,


pli: Sa tādiso vuccati saṅghasobhano.


pli: Bhikkhu ca sīlasampanno,


pli: bhikkhunī ca bahussutā;


pli: Upāsako ca yo saddho,


pli: yā ca saddhā upāsikā;


pli: Ete kho saṅghaṁ sobhenti,


pli: ete hi saṅghasobhanā”ti.


pli: Sattamaṁ.


title_pli: Aṅguttara Nikāya 4.70 7. Pattakammavagga

pli: Aṅguttara Nikāya 4.70


pli: 7. Pattakammavagga


pli: Adhammikasutta


pli: “Yasmiṁ, bhikkhave, samaye rājāno adhammikā honti, rājāyuttāpi tasmiṁ samaye adhammikā honti.


pli: Rājāyuttesu adhammikesu brāhmaṇagahapatikāpi tasmiṁ samaye adhammikā honti.


pli: Brāhmaṇagahapatikesu adhammikesu negamajānapadāpi tasmiṁ samaye adhammikā honti.


pli: Negamajānapadesu adhammikesu visamaṁ candimasūriyā parivattanti.


pli: Visamaṁ candimasūriyesu parivattantesu visamaṁ nakkhattāni tārakarūpāni parivattanti.